Асосий Қонунимизнинг 106-моддасида суд ҳокимияти қонун чиқарувчи ва ижро этувчи ҳокимият, сиёсий партия ҳамда бошқа жамоат бирлашмаларидан мустақил ҳолда фаолият юритиши белгиланган бўлиб, бу амалиётда одил судловни холис ва юқори савияда амалга ошириш имконини бермоқда.\nУнинг 112-моддасида “Судьялар мустақилдирлар, фақат қонунга бўйсунадилар. Судьяларнинг одил судловни амалга ошириш борасидаги фаолиятига бирон-бир тарзда аралашишга йўл қўйилмайди ва бундай аралашиш қонунга мувофиқ жавобгарликка сабаб бўлади”, дея белгилаб қўйилгани ҳам одил судловнинг фақат қонунга таянган ҳолда олиб борилишини таъминлашга қаратилгандир.\nШунингдек, унда ҳар бир шахснинг ўз ҳуқуқ ва эркинликларини суд орқали ҳимоя қилиш, давлат органлари, мансабдор шахслар, жамоат бирлашмаларининг ғайриқонуний хатти-ҳаракатлари устидан судга шикоят қилиш ҳуқуқи кафолатланган бўлиб, ушбу норма суд ишларини юритишнинг процессуал тартибини соддалаштириш, жиноий жазоларни либераллаштириш, одил судлов ҳимоясидан фойдаланиш имкониятини кенгайтириш, миллий қонунчиликни халқаро нормаларга мослаштиришни тақозо этарди. Шу боис истиқлолнинг дастлабки йиллариданоқ соҳанинг қонунчилигини яратишга жиддий киришилди. Шу мақсадда 1993 йилда “Судлар тўғрисида”ги Қонун қабул қилиниб, амалиётга татбиқ этилди. Мазкур Қонун одил судловни амалга оширишда ҳуқуқий асос бўлиш билан бирга, суд мустақиллигини таъминлашга ҳам замин ҳозирлади. Унга 2000 йилда киритилган ўзгартиш ва қўшимчалар хусусида ҳам шу фикрни айтиш мумкин. Мазкур ўзгартиш ва қўшимчаларга мувофиқ, умумий юрисдикция судлари ихтисослаштирилди, яъни хўжалик, фуқаролик ва жиноят ишлари бўйича судлар ташкил этилди. Бу эса судларнинг жиноят ва фуқаролик ишларини малакали асосда кўриб чиқиш, инсон ҳуқуқ ва эркинликларини тўлиқ ҳимоя қилиш борасидаги фаолияти янада самарали бўлишига хизмат қилмоқда.\nАсосий Қонунимизда белгилаб берилган тамойиллар негизида жиноят-процессуал қонунчилигига киритилган апелляция институти ҳам жамият ҳаётида катта воқеа бўлиши баробарида, фуқаролар ҳуқуқлари ва қонуний манфаатларини ишончли ҳимоя қилишда муҳим омилга айланган. Бугун фуқароларимиз биринчи инстанция суди қароридан норози бўлган тақдирда, ҳуқуқ ва манфаатини апелляция ҳамда кассация инстанциясида ўз адвокати иштирокида ҳимоя қилиш имкониятига эга бўлди. Шу тариқа фуқароларнинг биринчи инстанция суди қарорига нисбатан шикоятларини яширин, ёпиқ тарзда кўриб чиқиш тартиби батамом тугатилди. Жорий этилган ушбу янгиликлар биринчи инстанция судлари томонидан йўл қўйилган хатоларни ўз вақтида тузатиш ва суд фаолиятида сансалорликка йўл қўйилмаслигининг кафолатига айланди. Буни рақамлар ҳам тасдиқлайди. Агар 2000 йилда суд хатоларининг деярли ярми назорат тартибида тузатилган бўлса, 2014 йил 9 ойи якунларига кўра, бундай ҳолатларнинг 89 фоиздан ортиғи апелляция ва кассация тартибида бартараф қилинди.\nКонституциямиз асосида “Жиноий жазоларнинг либераллаштирилиши муносабати билан Ўзбекистон Республикаси Жиноят, Жиноят-процессуал кодекслари ҳамда Маъмурий жавобгарлик тўғрисидаги кодексига ўзгартишлар ва қўшимчалар киритиш ҳақида”ги Қонуннинг қабул қилиниши ҳам суд-ҳуқуқ ислоҳотларида муҳим аҳамият касб этди. Зеро, мазкур Қонун билан жиноятлар таснифи тубдан ўзгарди. Аёллар ва ёши\n60 дан ошган эркакларга нисбатан озодликдан маҳрум қилиш тариқасидаги жазо турининг энг кўп муддати муайян жиноят учун қонунда назарда тутилган энг кўп муддатнинг тўртдан уч қисмидан ортиқ бўлмаслиги белгиланди. Қолаверса, жиноят қонунчилигидан мол-мулкни мусодара қилиш тартиби чиқарилди. Бу жиноят қонунчилигини либераллаштиришнинг муҳим кўринишларидан бири бўлиб, мазкур янгилик хусусий мулк дахлсизлиги тўғрисидаги конституциявий қоидага тўлиқ мос келиши билан ҳам ниҳоятда аҳамиятлидир.\nШу ва бошқа конституциявий қоидалардан ҳам кўриш мумкинки, Асосий Қонунимизда инсонпарварлик тамойили етакчилик қилади. Ана шу тамойил негизида қабул қилинаётган қонун ҳужжатлари ҳамда амалга оширилаётган ислоҳотлар мазмун-моҳиятида инсонпарварлик устувор эканлиги ҳам бунинг яққол далилидир. Хусусан, 2008 йилнинг январидан юртимизда ўлим жазоси бекор қилинишини нафақат юртдошларимиз, балки халқаро ҳамжамият ҳам ниҳоятда катта ижтимоий-сиёсий аҳамиятга эга воқеа сифатида қаршилади. Унинг ўрнига умрбод ёки узоқ муддатли озодликдан маҳрум қилиш жазоси жорий этилди. Айни чоғда қамоққа олишга санкция бериш ҳуқуқи судларга ўтказилиб, фуқаролар ҳуқуқ ва эркинликларининг суд қарорисиз чеклаб қўйилмаслигини таъминловчи ҳуқуқий механизм яратилди. Ушбу механизм фуқароларнинг конституциявий ҳуқуқ ва эркинликларини ҳар жиҳатдан таъминлашда муҳим ўрин тутмоқда.\nКонституциямиздаги инсонпарварлик тамойилларидан келиб чиққан ҳолда, суд амалиётига ярашув институти жорий этилиши мамлакатимиз суд-ҳуқуқ тизимидаги ислоҳотлар изчиллик билан амалга оширилаётганидан далолатдир. Бу янгилик миллий урф-одат ва умуминсоний қадриятларга мослиги билан эътиборга молик. Унга кўра, ижтимоий хавфи катта бўлмаган жиноий қилмишни содир қилган шахс жабрланувчига етказган зарарни қоплаган тақдирда, жиноий жавобгарликка тортилмайдиган бўлди. Эътиборлиси, мазкур институт қўлланила бошлагандан буён\n159 минг нафардан зиёд киши жиноий жавобгарликдан озод этилди.\nПрезидентимиз томонидан тақдим этилган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси тизим ислоҳотларида янги даврни бошлаб берди. Зеро, мазкур Концепция асосида ишлаб чиқилган “Суд-ҳуқуқ тизимини янада ислоҳ қилиш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун бу борада муҳим аҳамиятга эга. Негаки, суд ҳокимияти мустақиллигини янада мустаҳкамлашга қаратилган шу ҳужжат билан “Прокуратура тўғрисида”, “Судлар тўғрисида”ги қонунлар ва Ўзбекистон Республикасининг Жиноят-процессуал, Фуқаролик процессуал, Хўжалик процессуал кодексларига ўзгартиш ва қўшимчалар киритилди. Булар, ўз навбатида, суриштирув ва дастлабки тергов жараёнида суд назоратини кучайтириш, жиноят процессида “Хабеас корпус” институти қўлланиш амалиётини бугунги кун талабларига мос даражада кенгайтирди.\nДавлатимиз раҳбарининг 2012 йил 2 августдаги “Суд тизими ходимларини ижтимоий муҳофаза қилишни тубдан яхшилаш чора-тадбирлари тўғрисида”ги Фармони соҳада рўёбга чиқарилаётган ислоҳотларни яна бир поғона кўтарди. Унда судьяликка биринчи марта тайинланган (сайланган) шахсларнинг Адлия вазирлиги ҳузуридаги Юристлар малакасини ошириш маркази, Олий суд ва Олий хўжалик судида тайёргарлик ва стажировка ўташи ҳамда судлар фаолиятига замонавий ахборот-коммуникация технологияларини татбиқ этиш кўзда тутилган бўлиб, ҳозирги пайтда шу йўналишларда ҳам кенг кўламли ишлар олиб борилмоқда. Энг муҳими, бундай саъй-ҳаракатлар ўзининг кутилган натижаларини бермоқда.\nШу ўринда ўтган йиллар давомида замон талабларидан келиб чиқиб, Асосий Қонунимизга бир неча марта ўзгартишлар киритилганлигини ҳамда бугунги кунда бу ўзини тўла оқлаб келаётганлигини мамнуният билан айтиш зарур. Бундай янгиликлар сирасига профессионал, доимий асосда ишловчи парламентга бўлган эҳтиёж, қонунлар сифатини ошириш, ҳокимият бўлиниш принципини ривожлантириш, ижро ҳокимияти фаолияти устидан вакиллик ҳокимияти назоратини кучайтириш, ҳукумат масъулиятини ошириш мақсадида парламент, Президент, ҳукумат фаолиятига ҳамда сайлов тизимига тааллуқли ўзгартишларни киритиш мумкин.\nМазкур ўзгартишларнинг барчаси долзарб бўлиб, уларнинг айримлари хусусида тўхталмоқчимиз. Маълумки, юртимиз мустақилликка эришгач, унинг олдида мураккаб вазифалар пайдо бўлди. Шулардан бири ҳокимиятни самарали ташкил этиш, бунинг учун ҳокимият органлари тизимини вужудга келтириш, жамият ва давлат фаолиятига тааллуқли масалаларни тартибга солувчи қонунчилик тизимини яратишни ҳаётнинг ўзи кун тартибига қўйди. Буни амалга ошириш учун мамлакатимизда дастлаб бир палатали парламент ташкил этилди. Унда депутатлар ишлаб чиқаришдан ажралмаган ҳолда фаолият олиб боришди. Улар ушбу даврда парламент мактабини ўтади, профессионал фаолият учун кўникма ҳосил қилишди. Энди эса қонунлар сифатига кўпроқ эътибор бериш, парламентнинг доимий фаолият юритиши ва унда доимий вакиллик мутаносиб бўлиши зарур эди. Шундан келиб чиқиб, икки палатали парламентни шакллантирувчи қоидалар Конституциямизга киритилди. Ушбу ўзгартишлар Олий Мажлиснинг икки палатали бўлишини, яъни доимий ишловчи ва профессионал Қонунчилик палатаси ҳамда Сенатда тенг ҳудудий вакиллик бўлишини таъминлади.\nКонцепция асосида Конституциямиз мазмунан янада бойитилди. Бу ўзгартишлар Президент мақомига, Вазирлар Маҳкамаси, Бош вазир ваколатларини ва масъулиятини кучайтиришга, ижро ҳокимияти фаолияти устидан вакиллик (қонунчилик) ҳокимиятининг назорат функциясини кучайтиришга қаратилди.\nКонституциямизнинг 98-моддасига ҳам жиддий ўзгартишлар киритилди. Унга асосан, Ўзбекистон Республикаси Бош вазири номзоди Олий Мажлиснинг Қонунчилик палатасига сайловда энг кўп депутатлик ўринларини олган сиёсий партия ёки тенг миқдордаги энг кўп депутатлик ўринларини қўлга киритган бир неча сиёсий партия томонидан таклиф этилади. Ўзбекистон Республикаси Президенти тақдим этилган Бош вазир лавозимига номзодни кўриб чиққанидан кейин ўн кун муддат ичида уни Ўзбекистон Республикаси Олий Мажлиси палаталарининг кўриб чиқиши ва тасдиқлаши учун таклиф этади.\nКейинги йилларда суд-ҳуқуқ тизимидаги ислоҳотлар изчиллик билан давом эттирилиб, инсоннинг ҳуқуқ ва эркинликларини кафолатли ҳимоя қилишда судларнинг роли янада оширилди. Масалан, 2012 йилда “Суд-ҳуқуқ тизимини янада ислоҳ қилиш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонуннинг кучга кириши бу борада ўта муҳим қадам бўлди. Аниқроқ айтганда, ушбу Қонун билан лавозимдан четлаштириш ва шахсни тиббий муассасага жойлаштириш тарзидаги процессуал мажбурлов чораларини фақат судьянинг санкцияси асосида қўллаш, жиноят ишини қўзғатиш ҳуқуқини судлар ваколатидан чиқариш ҳамда судда жиноят иши кўрилаётганда айблов хулосасини ўқиб эшиттириш мажбуриятини прокурорга юклаш каби муҳим масалалар ҳуқуқий жиҳатдан мустаҳкамлаб қўйилди.\nКонституциянинг 32-моддасида Ўзбекистон Республикаси фуқаролари жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқига эга экани белгилаб қўйилган. Ушбу конституциявий тамойилнинг амалдаги ифодасини судларда оғир ва ўта оғир жиноят ишларини кўриб чиқиш чоғида халқ маслаҳатчилари иштироки тўлиқ таъминланаётгани мисолида кўриш мумкин. Бугунги кунда жиноят ишлари бўйича судларда оғир ва ўта оғир жиноят ишини кўришда икки нафар халқ маслаҳатчиси иштирок этаётгани ишни холис ҳал қилиш ҳамда фуқароларнинг ҳуқуқ ва манфаатларини ишончли муҳофаза этишга хизмат қилмоқда. Жорий йил апрель-май ойларида республика халқ маслаҳатчиларининг навбатдаги сайлови ўтказилди. Унда сайланган 15 744 нафар халқ маслаҳатчиси ҳозир судлов жараёнларида самарали фаолият олиб бормоқда.\nУмуман, суд-ҳуқуқ соҳасида конституциявий талаблар асосида амалга оширилаётган кенг қамровли ислоҳотлар самараси ўлароқ, аҳолининг ҳуқуқ ва манфаатлари тўла таъминланмоқда. Зеро, Асосий Қонунимиз туб замирида шу муқаддас заминда яшаётган ҳар бир инсонни рози қилиш, уларнинг эзгу орзу-ўйларини рўёбга чиқариш ҳамда инсонпарварлик тамойилларига асосланган демократик жамиятни барпо этиш мақсадлари мужассам.\nОлий суди раиси.\nМазкур рукндаги бошқа мақолалар: « Янги китоб тақдимоти\tҚисқа сатрларда »


Қатар элчиси Эронга қайтади\n07:45 / 24.08.2017\nҚатар ҳукумати Эронга ўз элчисини қайтараётганини эълон қилди. У ўтган йил январь ойида Саудия Арабистонининг Теҳрон ва Машҳаддаги дипломатик ваколатхоналарига ҳужум уюштирилганига норозилик сифатида чақириб олинган эди. Бу ҳақда РИА Новости хабар қилмоқда.\n"Бугун Қатар давлати, унинг элчиси ўз дипломатик мажбуриятларини адо этиши учун Теҳронга қайтиши ҳақида эълон қилди", — дейилади амирлик ТИВ баёнотида. Ҳужжатда таъкидланишича, Қатар ҳукумати Эрон билан барча соҳаларда "икки томонлама муносабатлар мустаҳкамланишига умид билдиради".\nҚатар ўтган йил январь ойида Эрондаги элчисини чақириб олганди. Бунга Саудия Арабистонида 47 нафар шиа етакчилари, хусусан, Нимра ан-Нимранинг қатл этилишига норозилик сифатида подшоҳликнинг Эрондаги дипломатик ваколатхоналарига ҳужум уюштирилгани сабаб бўлганди. Теҳрон олий жазо ижросини кескин танқид қилган, намойишчилар Теҳрондаги Саудия элчихонаси, Машҳаддаги консуллик биноларига ҳужум қилишган.\nШу воқеа сабаб, Саудия Арабистони ТИВ раҳбари Одил ал-Жубайр Эрон билан дипломатик муносабатлар узилганини эълон қилди. Ар-Риёд қароридан сўнг, Баҳрайн, Судан ва Жибути ҳам шундай йўл тутишган. БАА дипломатик муносабатлар даражасини туширди, Кувайт ҳам элчисини чақириб олди.\nЭрон Қатар дипломатия


Қозоғистон ва АҚШ нималар тўғрисида келишишди? » Ўзбекистон янгиликлари – Zamin.uz\nАввалроқ, Қозоғистон президенти Нурсултон Назарбоев АҚШ президенти Дональд Трамп билан учрашгани ва томонлар бир қанча келишувларга эришгани ҳақида хабар берган эдик.\nҚозоғистон президенти Нурсултон Назарбоевнинг АҚШга расмий ташрифи доирасида Қозоғистон 7,5 миллиард долларлик АҚШ маҳсулотларини харид қилишга тайёрлиги тўғрисида баёнот берди. АҚШ президенти Дональд Трамп Қозоғистонга маҳсулотларнинг экспорт қилиниши, мамлакатда янги иш ўринлари яратилишига замин бўлишини таъкидлаган.\nҚозоғистон президенти Матбуот хизматининг хабар беришича, Назарбоевнинг АҚШга ташрифи доирасида 20 дан кўп келишувлар имзоланган. Бу келишувлар инвестиция, савдо-иқтисодий, авиация ва космик тадқиқотлар, нефтехимия ва қишлоқ хўжалиги соҳасидаги ҳамкорликларни амалга оширишга қаратилган.\nБундан ташқари, учта ҳукуматлараро келишув: давлат ҳаво кемаларига аэронавигацион хизматлар кўрсатишда тўловлар олмаслик, халқаро солиқ тизимларини такомиллаштириш, шунингдек, Қозоғистон ҳудудидан тижорий темир йўл транспортини ўтказишни таъминлаш тўғрисидаги келишувнинг баённомасидан иборатдир.\nАҚШ Давлат департаментининг маълумотига кўра, ушбу ташриф давомида Boeing, GE Transportation, GE Digital, Chevron, Air Astana, “Қозоғистон йўловчиларни ташиш” ва бошқа компаниялар ўртасида имзоланган келишувлар натижасида АҚШда 7 мингта иш ўрни сақлаб қолинади.\n2016 йилда икки давлат ўртасидаги товар айирбошлаш ҳажми 1,9 миллиард долларни ташкил этган, ҳар икки томон ҳам бу кўрсаткичларни янада ошириш кераклигини таъкидлашган.\nШу билан бирга, Нурсултон Назарбоев АҚШ ишбилармонларини Қозоғистонда фаолият юритишга таклиф қилган. Шунингдек, АҚШ фуқаролари учун виза бекор қилинганини қайд этган. Айни вақтда, мамлакатда 11 та махсус иқтисодий ва 22 та индустриал ҳудудлар фаолият кўрсатаётганини таъкидлаган.\n10:23 Назарбоев: қизлар учун қора кийим, эркакларга соқол тақиқлансин


Ўзбекистондаги қайси деҳқон бозорларида гўшт энг арзон нархда сотилаётгани маълум қилинди - XABAR.INFO\nДавлат статистика қўмитаси 2021 йил 27 январь куни Ўзбекистондаги деҳқон бозорларида алоҳида турдаги озиқ-овқат маҳсулотларининг нархларини ўрганиб чиқди ва ўтказилган кузатув натижалари бўйича маҳсулотларнинг минимал-максимал нархларини келтирди. Унда фақатгина деҳқон бозорлари ҳудудидаги озиқ-овқат маҳсулотлари нархлари ҳисобга олинган. Супермаркет, минимаркет, дўконлардаги нархлар инобатга олинмаган.\nСуякли мол гўшти 45 минг сўмдан 66 минг сўмгача (килограмм)\nКузатув натижасига кўра, 1 килограмм суякли мол гўштининг минимал нархи (45 минг сўм) Нукус шаҳрининг «Нукус деҳқон бозори», Наманган шаҳарининг «Наманган чорсу деҳқон универсал бозори» ва Урганч шаҳрининг «Урганч марказий деҳқон бозори» расталарида қайд этилган. Суякли мол гўштининг максимал нархи эса Тошкент шаҳрининг «Эски жўва деҳқон бозори»да кузатилган.\nҚўй гўшти 48 минг сўмдан 78 минг сўмгача (килограмм)\nҚўй гўштининг минимал нархи Нукус шаҳрининг «Нукус деҳқон бозори»да (48 минг сўм) кузатилган. Максимал нархи эса Тошкент шаҳрининг «Миробод деҳқон бозори»да (78 минг сўм) кузатилган.\nКартошка 2800 сўмдан 6000 сўмгача (килограмм)\nКартошканинг минимал нархи Тошкент шаҳрининг «Миробод деҳқон бозори»да қайд этилган (2 800 сўм). Максимал нарх эса Тошкент шаҳрининг «Олой деҳқон бозори»да қайд этилган (6 000 сўм).\nПиёз 1200 сўмдан 3500 сўмгача (килограмм)\nПиёз маҳсулотининг минимал нархи Гулистон шаҳрининг «Гулистон деҳқон бозори»да (1 200 сўм) қайд этилган. Максимал нарх эса Тошкент шаҳрининг «Олой деҳқон бозори»да кузатилган (3 500 сўм).\nСабзи 1000 сўмдан 4000 сўмгача (килограмм)\nСабзининг минимал нархи Гулистон шаҳрининг «Гулистон деҳқон бозори», Фарғона шаҳрининг «Фарғона шаҳар марказий деҳқон бозори»да (1 000 сўм) кузатилган. Максимал нарх эса Тошкент шаҳрининг «Олой деҳқон бозори»да қайд этилган (4 000 сўм).\nТухум 7 000 сўмдан 15 минг сўмгача (10 дона)\nГулистон шаҳрининг «Гулистон деҳқон бозори», Тошкент шаҳрининг «Қўйлиқ деҳқон бозори»да қайд этилган (7 000 сўм). Максимал нарх эса Тошкент шаҳрининг «Олой деҳқон бозори», «Эски жўва деҳқон бозори»ларида кузатилган (15 минг сўм).\nГуруч 5 000 сўмдан 18 минг сўмгача (килограмм)\nГуручнинг минимал нархи Нукуснинг «Нукус деҳқон бозори», Термизнинг «Марказий деҳқон озиқ-овқат бозори», Қарши шаҳрининг «Қарши деҳқон озиқ-овқат бозори», Тошкент шаҳрининг «Олой деҳқон бозори»да (5 000 сўм) қайд этилган. Максимал нарх эса Тошкентнинг «Миробод деҳқон бозори», «Эски жўва деҳқон бозори», «Олой деҳқон бозори»да кузатилган (18 минг сўм).\nЎсимлик ёғининг минимал нархи Тошкент шаҳрининг «Эски жўва деҳқон бозори»да (маҳаллий пахта ёғи 11 минг сўм) кузатилган. Максимал нархи эса Тошкент шаҳрининг «Миробод деҳқон бозори»да (кунгабоқар ёғи 19 минг сўм) кузатилган.\nШакар 6 500 сўмдан 8 000 сўмгача (килограмм)\nШакарнинг минимал нархи Тошкент шаҳрининг «Қўйлиқ деҳқон бозори»да (6 500 сўм) қайд этилди. Максимал нархи эса Нукус шаҳрининг «Нукус деҳқон бозори», Жиззах шаҳрининг «Жиззах марказий деҳқон бозори», Андижон шаҳрининг «Янгибозор деҳқон бозори», Самарқанд шаҳрининг «Сиёб деҳқон бозори», Урганч шаҳрининг «Урганч марказий деҳқон бозори», Тошкент шаҳрининг «Олой деҳқон бозори», «Фарҳод деҳқон бозори», «Қўйлиқ деҳқон бозори»да (8 000 сўм) кузатилган.\nНархлар кузатув амалга оширилаётган вақтда қайд этилади ва маълумотларни тўплаш вақти, санаси ҳамда жойи ўзгаришига қараб ҳам, нархларнинг тебраниш ҳолатини кўриш мумкин.\nЎзбекистонда 2020 йилда чақалоқларга энг кўп қайси…\nОЛДИНГИ СAХИФA«Сенга этик кийиб ол дейилганди-ку». Шавкат Мирзиёев қишлоқ хўжалиги вазирига танбеҳ берди\nКЕЙИНГИ СAХИФA«Ҳоким кўтар-кўтар қилса, сизни Қамашига ‘фишт’ қилиб юборишади» — Саховат қилинган пулни ололмаган қашқадарёлик аёл


Экологияга оид хабарлар\n30 май куни Германиянинг Гамбург шаҳрида Европа Иттифоқи ва Осиё давлатлари ташқи ишлар вазирларининг икки кунлик учрашуви ниҳоясига етди. ЕИга раислик қилаётган Германия 2012 йилда Киото протоколининг муддати тугаганидан сўнг иқлим ўзгаришининг олдини олиш бўйича янги тартиб жорий этилиши кераклигини билдирди. Бироқ Япония Ташқи ишлар вазирлиги матбуот котиби Матсуи Сакаба ўз мамлакати 2009 йилга қадар бундай келишувни имзолаш ҳақидаги таклифни қўллаб-қувватламаслигини билдирди.\nУнинг айтишича, атмосферани энг кўп ифлослантираётган АҚШ, Хитой, Ҳиндистон каби давлатлар келишувга қўшилмагунича Япония глобал иқлим исиши олдини олишга қаратилган келишувга 2009 йилга қадар қўшила олмайди.\nАҚШнинг Белизе минтақасида иқлим ўзгариши борасида ўтказилган анжуманда Аляска энкораж университети ходими Петер Ларсен сўнгги 50 йил давомида Аляскадаги ҳарорат Целсий ўлчови бўйича икки даража илиганини маълум қилди.\nОхирги 400 йил ичида Аляскада энг иссиқ бўлаётган ҳаво ҳарорати минтақа инфратузилмасига қандай таъсир этишини ўрганган олимлар гуруҳига раҳбарлик қилган П.Ларсеннинг сўзларига кўра, иқлим исиши оқибатида умумий ҳудудининг учдан икки қисми мангу музликдан иборат бўлган Аляскада инфратузилма ишдан чиқиб, беш миллиарддан 10 миллиард долларгача иқтисодий зарар кўрилиши мумкин. Агар Аляскада қор ва музликлар эрий бошласа, оқибатда кўприклар қулайди, қувурлар ёрилади, йўллар вайрон бўлади.\nОлимларнинг айтишича, ҳозир Арктикада ҳаво ҳарорати дунёнинг бошқа минтақаларига қараганда икки баробар тез суръатда исимоқда.\nАтом энергияси халқаро агентлиги раҳбарининг биринчи ўринбосари Анна Мария Сетто яқинда Тожикистонда бўлиб, радиоактив чиқиндилар сақланаётган жойларнинг аҳволи билан танишди. Хусусан, Сетто хоним Душанбе шаҳридан 40 километр шарқда жойлашган Файзобод радиоактив моддалар қабристонини, Сўғд вилоятининг Ўзбекистонга чегарадош Чкаловск шаҳридаги “Востокредмет” корхонаси ва Деҳмой чиқиндихоналарининг техник аҳволини ўрганди.\nДушанбе расмийларининг айтишича, Анна Мария Сетто Файзобод, Деҳмой ва Табошар радиоактив чиқиндихоналари ҳолатидан қониқиш ҳосил қилган.\nҚирғизистоннинг Жалолобод вилояти аграр тараққиёт департаменти бошлиғи Ниёзмамат Беков вилоятнинг Ахси ва Новкен туманларидаги қишлоқ хўжалик экин майдонлари марокаш чигирткасидан катта зарар кўраётганини билдирди.\nУнинг айтишича, айни пайтда иккита самолёт ва тўртта трактор 51 минг гектар майдонда чигирткаларга қарши кимёвий дорилар сепиш билан шуғулланяпти. Аммо об-ҳаво ўзгараётгани боис бу ишларнинг натижа беришига ишонч кам.\nМаълумотларга кўра, марокаш чигирткаси тез кўпаяди ва соатига бир квадрат метр майдондаги экинга зарар етказиши мумкин.\nЎзбекистон Қишлоқ ва сув хўжалиги вазирлиги эса мамлакатда марокаш чигирткасига қарши муваффақиятли курашилаётганини билдирмоқда.\nВазирлик вакили ҳозир Ўзбекистонда чигирткаларга қарши тадбирлар ниҳоясига етаётгани, чигирткалар хавфи 80-90 фоиз бартараф қилинганини айтди.\n“Бизда хавф йўқ. 305 минг гектар майдонга ишлов бердик. Ҳукумат етарлича маблағ ажратмоқда. Агар қўшни давлатлар ҳудудидан яна чигиртка келса, қўшимча маблағ ажратишга ҳам тайёр. Бизда қишлоқ хўжалик экинларининг тўла, кафолатли ҳимояси таъминланди, десак ҳам бўлади. Жойларда штаблар тузилган. Техникалар ажратилган. Бу масала бўйича ҳукумат даражасида шуғулланиляпти. Афсуски, қўшни давлатларда, хусусан, Тожикистонда кам маблағ ажратилган. Туркманистонда 45 минг гектар ерга ишлов берилган. Аммо биз ўз қишлоқ хўжалик экин майдонимизни ҳимоя қилишдан манфаатдормиз. Ҳозир биз чигиртка хавфидан 80- 90 фоиз қутулдик, десак бўлади”, - деди вазирлик вакили.


Президент Шавкат Мирзиёев Тошкент халқаро инвестиция форумини юқори савияда ташкил этиш масаласи бўйича йиғилиш ўтказди.\nССПнинг Хоразм вилояти худудий бошқармаси яна бир тадбиркорнинг ҳуқуқ ва маанфатларини ҳимоя қилди.\nМалайзияда «Livestock Malaysia» кўргазма ва форуми ташкил этилади.\nЎзбекистонда учта эркин савдо зонаси яратилади\nСавдо-саноат палатаси томонидан яна бир тадбиркорлик субъектининг маанфатлари ҳимоя қилинди.\nБуюк Британиялик тадбиркор қишлоқ хўжалиги соҳасида ҳамкор қидирмоқда.\nСавдо-саноат палатаси билан ҳамкорликда «IITExpo Mumbai 2020» текстиль маҳсулотлари кўргазма-ярмаркаси ўтказилади.\nСИНГАПУР – АРБИТРАЖ ВА МЕДИАЦИЯ МАРКАЗИ\nССП томонидан “Бухорогазсаноатқурилиш” АЖнинг 33 млрд. сўмлик дебиторлик қарзи ундириб берилди.\nҲиндистонда ўтказиладиган ўқув курсларига таклиф этамиз!


МАКТАБ БОЗОРЛАРИ - Ўзбекистон овози газетаси\nхаридорлар билан гавжум\nЯнги ўқув йили, мактаб нафаси кезиб юрган шу кунларда мамлакатимизнинг барча шаҳар ва туманларида мактаб ярмаркалари ташкил қилинмоқда. Бугун бу манзилларда боласини етаклаб олган ота-оналарни, набирасини эргаштирган бобо-бувиларни учратасиз.\nПойтахтимиздаги «Китоб олами» савдо мажмуаси илмга чанқоқ ўқувчилар, фарзанди тақдирига бефарқ бўлмаган инсонлар билан гавжум масканлардан бири. Бу ердан Ўзбекистонда ишлаб чиқарилган, миллий маънавиятимиз ва таълим стандартларимизга мос келадиган, арзон ҳамда сифатли ўқув қуролларини харид қилиш мумкин.\n— Мен китоб дўконига устозим Насиба Саъдуллаева билан келдим, — дейди Тошкент шаҳридаги 123-умумтаълим мактабининг 4-синф ўқувчиси Зебобону Убайдуллаева. — Бу ерда ташкил этилган мактаб ярмаркасидан ўзимга керакли барча ўқув қуролларини сотиб олдим, бундан жуда ҳам хурсандман.\nМустақиллик кўчасида жойлашган ушбу «Китоб олами» мажмуасининг вилоятларда фаолият юритаётган дўконларида ҳам мактаб бозорлари ташкил қилинган бўлиб, улар сифатли миллий маҳсулотлар билан тўлдирилган.


Ғарб шаънига навбатдаги эътирозлар\n03 март 2021, Тошкент вақти: 20:46\nФеруза Ғарб давлатлари ўз сиёсатига юрмаган давлатларга тазйиқ ўтказишни бошлайди ва бу тазйиқнинг сўнгги нуқтаси шу мамлакатда тузумни ағдариш бўлиши мумкин. Андижон воқеалари айнан шу ғаразли ниятлар орқасидан уюштирилган.\n31 октябрь куни “Ўзбекистон” телеканалида Ғарб давлатларининг Ўзбекистонга муносабатини таҳлил қилишга бағишланган кўрсатувда “Ўзбекистон овози” газетаси бош муҳаррири Сафар Остонов шундай деди.\nБу кўрсатувни Европа Иттифоқининг Ўзбекистонга қарши жазо чораларини кучайтиришга қаратилган резолюциясига муносабат сифатида қабул қилиш мумкин. Расмий Тошкент эса бу масалага аниқ муносабатини ҳалигача баён қилгани йўқ.\n“Булар (Ғарб давлатлари) ўзларига қулоқ соладиган, чизиғидан чиқмайдиган ҳукуматни жуда хоҳлайди”, - деди С.Остонов.\nКўрсатувда иштирок этган бошқа сиёсатдонлар ҳам С.Остоновнинг фикрларини қўллаб-қувватлади ва Ғарб ўзига ёқмаган мамлакатларга қарши турли санкция ва эмбарголар қўллаш ҳаракатларини бошлашини қўшимча қилди.\nРасмий Тошкент тутган йўлни қўллаб-қувватлаётган бу каби чиқишлар мамлакатдаги сиёсий фаол фуқароларни ҳам бефарқ қолдирмаяпти. Хусусан, Демократик ташаббуслар маркази раҳбари Искандар Худойберганов Ўзбекистон марказий телеканалида намойиш этилган кўрсатувдаги айни эътирозларга қўшилмади.\n“БМТ ва ЕИ ўз устави асосида иш тутмоқда. Ўзбекистон билан алоқаларга эга бу ташкилотларнинг санкция қабул қилишга ҳаққи бор. Шунинг учун улар тутаётган йўлга қандайдир “тазйиқ” ёки “ўз сиёсатини юргизиш” каби таърифлар бериш нотўғри”, - деди И.Худойберганов.\nУнинг фикрича, Ўзбекистон Андижонда бўлган воқеани ошкор қилмоқчи эмас. Бу шароитда Ғарб душман қилиб кўрсатилса, халқни алдаш осон бўлади.\nМустақил кузатувчи Шароф Убайдуллаевнинг таъкидлашича, маҳаллий сиёсатчиларнинг марказий телеканал орқали чиқишини ЕИнинг санкциялари ёки Андижон воқеалари юзасидан Ғарбга билдирилган расмий баёнот сифатида қабул қилиш мумкин. Зеро, бу кўрсатувдаги эътирозлар Ўзбекистон президенти девонига боғлиқ кишилар тилидан янграган.


30 ноябр 2021, Тошкент вақти: 13:24\nЎтган йили ҳам пахтанинг харид нархи пахта топширилиб бўлганидан кейин эълон қилинган.\nЎзбекистонда пахта терими мавсуми охирлаб боряпти. Бир қанча туманлардаги фермерлар пахта топшириш шартномасини бажариб ҳам улгурди.\nАммо фермерлар шу пайтгача пахтанинг харид нархи қанча эканлигини аниқ билмайди. Озодлик суриштирган Андижон, Фарғона, Тошкент, Қашқадарё, Самарқанд вилоятидаги фермерлар Қишлоқ хўжалиги вазирлиги бу борада сукут сақлаётганидан шикоят қилди.\nБиргина Бухоро вилоятида кластерлар бир килограмм пахтага 7120 сўм нарх белгиланганини фермерлар айтмоқда.\nЎзбекистон Қишлоқ хўжалиги вазирлиги матубот хизмати Озодликнинг бу ҳақдаги саволларига жавоб бермади.\nТошкент вилояти, Бўка туманидан Озодликка мурожаат қилган, тазйиқ бўлишидан чўчиб исми сир қолишини сўраган фермернинг айтишича, уч йилдан буён пахтанинг харид нархида ўзгариш бўлгани йўқ:\n“Бўка тумани фермерлари 2019 йилда “АПК Бўка” кластерга ўтказилган эди. Ўша йили бир кило пахта харид нархи 4530 сўм бўлди. 2020 йилда 4400 сўм бўлди. Ўтган йили ҳам пахтани териб топшириб бўлганимиздан сўнг нархни эълон қилишган эди. Бу йил ҳам шундай бўлади, шекилли. Масалан, бизнинг туманда пахта топшириш режаси бажарилди, лекин харид нархидан дарак йўқ. Ўтган йил бир литр солярканинг нархи 6,5 минг сўм эди, бу йил 10 минг сўмдан олдик. Минераль ўғитлар нархи ҳам икки бараварга ошиб кетган”.\nФермернинг айтишича, пахтанинг харид нархи ҳар йили шартнома қилинганда аниқ ёзилиши керак, лекин ҳеч қачон бундай бўлмаган:\n“Ҳар йили бўм-бўш бланкага мажбуран печат бостирилади. Ғаллага шартнома қилинди, унга ҳам худди шундай. Бундай мажбурлов ҳоким, милиция ва прокурор учлиги томонидан амалга оширилади. Қани печат босмай кўрингчи, бир кун ҳам ишлолмайсиз. Бу йил ҳам сайлов ўтиб бўлганидан сўнг, ўзлари хоҳлаган нархни қўйиб, хоҳласанг шу дейишади. Президент ҳокимлар фермер ва кластер ўртасидаги ишга бошқа аралашмайди деб айтади, лекин амалда ҳеч нарса ўзгаргани йўқ”.\nСамарқанд вилоят, Пайариқ туманидаги фермер Наргиза Убайдуллаеванинг айтишича, улар ҳам харид нархи аниқ эмас пахтани топширишда давом этмоқда:\n“Пахтанику топширяпмиз, лекин Ўзбекистонда ҳали пахта нархи чиқарилмаган. Неча сўмга нархлаб беради, ҳали билмаймиз. Пахтанинг нархини Қишлоқ хўжалиги вазирлиги белгилаб беради экан, аммо ҳозирча ҳеч қандай хабар келгани йўқ. Мана, ғаллани ҳам экиб бўлдик, лекин кимга экканимизни ҳали билмаймиз. Ҳеч ким биз билан шартнома ҳам қилгани йўқ. Кластер ҳали ғаллани экиш учун бир сўм ҳам пул бергани йўқ, шартнома ҳам қилгани йўқ”.\nОзодлик суриштирган Андижон, фарғона, Сурхондарё ва Қашқадарё вилоятларида ҳам пахтанинг харид нархи айтилмаган.\nБиргина Бухоро вилоятидаги кластерлар пахтанинг харид нархини 7000 сўм атрофида белгилаганини жондорлик фермер Шуҳрат Раззоқов Озодликка айтди:\n“Бир тонна пахтани 7 миллион 120 минг сўмдан кластер биздан олди. Режадан ташқари топширган пахтамизга 30 фоиз қўшиб беряпти. Бугун 429 миллион сўмга ПК олиб келдим. Жондор туманидаги иккита кластер шунчадан нарх берди пахтага”.\nЎзбекистонда пахта ва буғдой харид нархини ҳар йили Қишлоқ хўжалиги вазирлиги белгилаб беради. Пахта терими бошланганига қарийб икки ой бўляпти, аммо ҳануз нархномадан дарак йўқ.\nОзодлик пахта харид нархи нега шу пайтгача белгиланмаганига жавоб олиш мақсадида Қишлоқ хўжалиги вазирлиги матбуот хизмати раҳбари Нигора Ходжаеванинг Телеграм-каналига савол қолдирди. Хабар ўқилди, деган белги чиққан бўлса-да, матбуот котибидан жавоб бўлмади.


Балиқчиликка миллионлаб пул ва солиқ имтиёзлари бериляпти. Мирзиёев нимани кўзлаган? | Qalampir.uz\nБалиқчиликка миллионлаб пул ва солиқ имтиёзлари бериляпти. Мирзиёев нимани кўзлаган?\nЖамият\t20 Декабрь 2021 22:48 5892\nПрезидент балиқ етиштирувчиларга яхшигина имтиёзлар берилишини айтди\nЎзбекистон Президенти Шавкат Мирзиёев дунёда озиқ-овқат маҳсулотлари нархи ошиши ва инфляция жараёнини кузатиб боряпти ва бу тенденциянинг мамлакатга салбий таъсирини минималлаштириш бўйича мутасаддиларга тегишли кўрсатмаларни бермоқда. Бу ҳақда давлат раҳбари ҳузурида озиқ-овқат хавфсизлигини таъминлаш, бу борадаги ишларнинг муҳим йўналишларидан бири сифатида балиқчилик соҳасини ривожлантириш ва кооперация асосида балиқ етиштириш самарадорлигини ошириш чора-тадбирларига бағишлаб ўтказилган йиғилишда сўз борган.\nПрезидент жаҳондаги тенденцияни ҳисобга олиб, вилоят ҳокимларига ҳудудидаги нафақат балиқчилик, балки чорвачилик, сабзавотчилик ва бошқа соҳалардаги мавжуд муаммоларнинг ечимини ҳам кўрсатиб берган ҳамда улар етарли маблағ билан ҳам таъминланган.\nБалиқчилик масаласида учта муҳим йўналиш кўрсатиб ўтилган. Булар:\nБиринчиси, балиқчилик саноатини ривожлантириш орқали ишсиз аҳолини иш билан банд қилиш;\nИккинчиси, давлатнинг озиқ-овқат хавфсизлигини таъминлаш. Бу мамлакат захираларини шакллантириш учун муҳим. Масалан, гўшт таъминоти билан боғлиқ муаммолар пайдо бўлганда балиқ, парранда ва бошқа маҳсулотлар вазият тиклангунча, унинг ўрнини тўлдириши инобатга олинмоқда.\nУчинчиси, балиқнинг инсон саломатлигидаги ўрни. Балиқ маҳсулотларининг аҳоли истеъмолидаги улушини ошириш асосий мақсадлардан бири ҳисобланади.\nЙиғилишда давлат етарли маблағ, солиқ имтиёзлари ва хорижий тажриба билан таъминлаши, ҳокимлар фақатгина барча имкониятлардан фойдаланган ҳолда аҳоли орасида балиқчиликни ривожлантириши кераклигини урғулаган.\nПрезидент ихтиологлар билан маслаҳатлашиб, айнан аҳолига балиқ етиштиришни ўргатиш, уларга балиқ чавоқларини етказиб бериш ва уларни боқишни ўргатиш бўйича топшириқ берган. Бу ишларга эса ҳокимлар бошчилик қилиши белгиланган.\nЙиғилишда балиқ етиштирувчиларга қуйидаги имтиёзлар берилиши таъкидланди:\n• хонадонларда кооперация асосида йилига 80 тоннадан ортиқ балиқ етиштирган кластерлар уч йил муддатга барча солиқлардан озод этилади;\n• уйида балиқ етиштирувчилар учун “Ҳар бир оила – тадбиркор” дастури доирасида кредит миқдори 2 баробарга оширилади ва келгуси йилда 400 миллиард сўм йўналтирилади;\n• балиқ етиштирувчи хонадон эгалари учун ер ва мулк солиқлари 50 фоизга камайтирилиб, улар ўзини ўзи банд қилган аҳоли тоифасига ўтказилади;\n• хориждан мутахассис олиб келган балиқчилик кластерларига харажатларнинг бир қисми қоплаб берилади.\nМутахассисларнинг ҳисоб-китобига кўра, 1 гектар ерда балиқ етиштириш харажатлари, бунда аэратор, балиқ чавоқлари, емлари ҳам инобатга олинган, 190 млн сўмга айланса, олинадиган фойда 300 млн сўм бўлади.\nБалиқчиликни ривожлантириш бўйича алоҳида қарор ҳам қабул қилиниши режалаштирилмоқда.\n15 Январь 22:19 80555\n14 Январь 10:39 77056\n14 Январь 17:30 74007\n15 Январь 22:39 42346\n14 Январь 09:52 34492


Еврокомиссия Туркияни курд жангариларига пропорционал жавоб беришга чақирди\n17:21 / 28.07.2015\nЕврокомиссия раҳбари Жан-Клод Юнкер Туркия ҳукуматини Курдистон ишчи партиясига қарши пропорционал чоралар кўришга чақирди. Бу ҳақда ташкилотнинг расмий вакили Мина Андреева маълум қилди.\nТуркия қуролли кучлари ўтган жума Сурия шимолида ИШИДга қарши, Ироқ шимолида эса КИПга қарши операциялар ўтказишни бошлади. Операцияда F-16 қирувчи самолётлари қўлланилмоқда. Бунга жавобан партия расмийлари Анқара билан имзоланган сулҳ битими ўз кучини йўқотганини маълум қилди. Шундан сўнг мамлакат бўйлаб бир қанча террорчилик актлари уюштирилди. Жумладан, бугун Туркия жандармлари Арзирум вилоятидаги бўлинмага ҳужум уюштирган уч нафар жангарини йўқ қилди. Уларнинг Курдистон ишчи партиясига алоқадорлиги айтилмоқда. Мамлакат жануби-шарқидаги Муш вилоятида жангарилар жандармерия гарнизони командирининг машинасини ўққа тутган. Машинада унинг рафиқаси ва боласи бўлган. Уларга зиён етмаган, аммо зобитнинг ўзи олинган жароҳатлардан вафот этган.


Тошкент фавқулодда вазиятлардан қанчалик ҳимояланган?\nИИББ раҳбарига очиқ мулоқотда иштирок этаётган журналистлардан бири "Тошкент фавқулодда вазиятлардан қанчалик ҳимояланган?" деган савол билан мурожаат қилди.\nЎзбекистон пойтахти ҳудуди ҳар томонлама ҳимояланган, деди журналистларга 9 март куни ўтказилган очиқ мулоқот давомида Ички ишлар вазири ўринбосари — Тошкент шаҳар ИИББ бошлиғи Рустам Жўраев.\nБу саволга жавобан Жўраев Ўзбекистон пойтахтида жиноятчиликка қарши курашда нафақат ИИББ ходимлари, балки Миллий гвардия, Миллий хавфсизлик хизмати ходимлари ёрдамида комплекс ишлар олиб борилишини маълум қилди.\n"Пойтахт ҳудуди ҳамма томонлама ҳимояланган, шу боис шаҳримизга ташриф буюрадиган меҳмонлар бу борада ҳавотир олмасликлари мумкин. Ишонч билан айтишимиз мумкинки, биз ҳар қандай хавфни бартараф қилишга тайёрмиз", — деди Жўраев.\nЭслатиб ўтамиз, илгарироқ Ўзбекистон ФВВ собиқ раҳбари Рустам Жўраев Тошкент ИИББ бошлиғи этиб тайинлангани ҳақида хабар берган эдик. Мазкур лавозимда Жўраев Ўзбекистон Мудофаа вазири ўринбосари, Тошкент ҳарбий округи қўшинлари қўмондони лавозимига тайинланган Баҳодир Қурбоновнинг ўрнини эгаллаган эди.


Бозорлар ва автобуслар фаолияти ўзгарди\nШимкент шаҳрида бозорлар ва автобуслар фаолияти ўзгарди, деб хабар берди Шимкент шаҳрининг бош давлат санитар шифокори Абдиманап Тўлебаев.\nШаҳарда бош шифокорнинг янги қарори кучга кирди. Бу ўз навбатида шаҳардаги бозорлар ва жамоат транспорти фаолиятида ўзгариш ясади.\nОзиқ-овқат бозорлари душанбадан жумага қадар соат 06.00дан 18.00гача ишлайди. Озиқ-овқат маҳсулотлари сотмайдиган бозорлар эса, яъни чорва моллари, автомобиль, кийим-кечак, ихтисослашган бозорлар эрталаб соат 06.00дан соат 13.00гача ишлашда давом этади. Дам олиш кунлари барча бозорлар фаолияти тўхтайди.\nЖамоат транспортининг қатнов жадвали ҳам ўзгарди. Жумладан, душанбадан жумага қадар барча автобуслар соат 07.00дан 20.00гача узлуксиз қатнайди. Лекин бир шарти, автобус салонларида йўловчилар сони 50 фоиздан ортмаслиги керак. Дам олиш кунлари транспорт қатнови ҳам тўхтайди. Автобусларда ниқоб тақиш тартиби сақланади.\nЯнги қарорда шимкентликлар Қурбон ҳайитини қандай нишонлашлари кераклиги ҳақида ҳам айтилган. Шаҳарда одамларнинг тўпланиб туришлари, ташкилотларга, масжидларга бориши тақиқланади. Машиналарда чорва молларини олиб келиб сотиш ҳоллари, кўпчилик билан мол сўйишга рухсат берилмайди.\nБозорларда ва мол сўйиш пунктларида қурбонлик чалишга рухсат йўқ. Фақат онлайн тартибида қурбонлик қилиш йўлга қўйилди.\nШаҳарга ташқаридан чорва молларини олиб кирмаслик учун 31 июлдан 2 августгача Шимкентга киравериш йўлларга блок-постлар ўрнатилади.\nШимкент шаҳар ҳокимининг матбуот хизмати, 2020-07-30, 04:39 142


Тошкентдаги қатор АЁҚШларда бензин сифати ва нархи бўйича жамоатчилик ... - UzNews.uz\n6 октября, 18:41 228 0\nТошкентдаги қатор АЁҚШларда бензин сифати ва нархи бўйича жамоатчилик назорати ўтказилди\n“Ўзбекнефтгаз” АЖ ҳар қандай фуқаро ўзи харид қилаётган бензин сифатини лаборатория текширувидан ўтказишни талаб қилиш ҳуқуқига эгалигини эслатди.\n“Ўзбекнефтгаз” АЖ тасарруфидаги автомобилларга ёқилғи қуйиш шохобчаларида АИ-91 русумдаги бензин сотилмаётган бўлсада, бошқа русумдаги бензинлар нархи ва сифатини ўрганиш мақсадида халқ вакиллари, журналист ва блогерлар учун АЁҚШларга пресс-тур ташкил этилди.\n“Бугун кеч бўлишига қарамай бензин қуйиш шаҳобчаларида бензин нархи ва сифати билан қизиқдик. “Ўзбекнефтгаз” тизимидаги шохобчаларда бензинлар сифати бўйича лаборатория текширувида АИ-80 маркаси 85, АИ-92 маркаси эса 94 маркасида бўлиб чиқди. Сифатга гап йўқ.\nАИ-80 марка 5900 сўм, АИ 92 марка эса 7900 сўмдан сотилмоқда. АИ-91 бензини бир йилдан буён сотувда йўқ экан. Ушбу маркадаги бензин асосан хусусий бензин шохобчаларида қолибди.\nЮқоридаги нархлар фақат “Ўзбекнефтгаз” тизимидаги бензин қуйиш шохобчаларида амал қилмоқда. Қолган хусусий бензин сотувчи ташкилотларда эса нархлар турлича”, - дейди депутат Расул Кушербаев.\n“Ўзбекнефтгаз” АЖ Бошқаруви раиси Меҳриддин Абдуллаев топшириғи билан акциядорлик жамияти тасарруфидаги нефтни қайта ишлаш корхоналаридаги марказий синов лабораторияларида автоматлаштирилган тизим жорий қилинган. Ушбу тизим ўтказилаётган таҳлиллар натижаларини умумий базада жамлаш, маҳсулотлар сифатини оператив назорат қилишда муҳим омил ҳисобланади.\nБундан ташқари, “Ўзбекнефтгаз” АЖ тасарруфидаги АЁҚШларнинг ўзида ҳам бензин сифатини лаборатория текширувидан ўтказиш имконияти яратилган. Истеъмолчи сифатида ҳар қандай фуқаро ўзи харид қилаётган бензин сифатини лаборатория текширувидан ўтказишни талаб қилиш ҳуқуқига эга.\nБугунги кунда Brent маркали нефтнинг жаҳон биржаларидаги котировка нархлари 1 баррели учун 80-81 АҚШ долларни ташкил этган бир вақтда, “Ўзбекнефтгаз” АЖ АИ-80 автобензиннинг нархини маҳсулотни ички бозорга катта ҳажмда реализация (интервенция) қилиш ҳисобига бир маромда ушлаб турилмоқда.\n17 октября, 11:01 615 0


Соғлиқни сақлаш вазирлиги: Кунига ўн минг қадам юрсангиз, хасталик сиздан шунча қадам ортда қолади - Халқ сўзи\n11:23 03 Август 2019 Жамият\nСўнгги йилларда аҳоли саломатлигини муҳофаза қилишда асосий эътибор касалликлар билан курашишга эмас, аҳолининг тиббий ва санитар-гигиеник маданияти даражасини ошириш ҳамда тизимли профилактикага қаратилмоқда. Бунда жисмоний фаоллик, тўғри овқатланиш ҳамда зарарли одатларни тарк этиш муҳим ўрин тутади.\nШундан келиб чиққан ҳолда мамлакатимизда юқумли бўлмаган касалликлар ҳамда уларнинг хавф омилларининг олдини олиш бўйича Соғлиқни сақлаш вазирлиги томонидан изчил чора-тадбирлар амалга оширилмоқда. Шу йилнинг 3 август, шанба куни мамлакатимиз бўйлаб аҳоли орасида соғлом турмуш тарзини кенг тарғиб этиш мақсадида оммавий саломатлик тадбирларининг навбатдагиси “Спорт – соғлом ҳаёт кечиришнинг асоси” шиори остида ҳар бир тиббиёт муассасаси ҳудуди ва хиёбонларда аҳоли иштирокида кўтаринки руҳда ўтказилди. Жумладан, пойтахтимизнинг Миробод туманида жойлашган “Меҳржон” боғида ҳам 5 километрга фаол юриш ва гимнастика машғулотлари амалга оширилди.\nМунтазам жисмоний машқлар билан шуғулланиш инсон саломатлигига ижобий таъсир қилиши ҳаммамизга кундек равшан. Чунки тананинг кунлик жисмоний фаолиятга эҳтиёжи бор ва у қондирилиши зарур. Негаки, камҳаракат турмуш тарзи кўплаб ва сурункали касалликларнинг манбаига айланмоқда. Оддий семиришдан тортиб, то қандли диабет, юрак ва қон томир, бўғимлар, астма каби хасталиклар ҳаракатсизлигимиз оқибатида пайдо бўлиш эҳтимоли катта.\nЖаҳон соғлиқни сақлаш ташкилоти томонидан камҳаракатлилик оқибатида келиб чиқаётган кўплаб касалликларнинг олдини олишда жисмоний фаоллик, жумладан, кунига 10000 қадам юриш тавсия этилмоқда. Буни амалга оширишда замонавий технологиялардан унумли фойдаланишингиз мумкин. Мобил телефонидаги илова ёки фитнес соати қадамингизни беминнат ҳисоблаб беради. Бу эса бизнинг юришга, фаолликка бўлган қизиқишимизни янада оширишга хизмат қилади. Агар сиз фитнесс соатингизнинг дастур менюсига қарасангиз ҳам, кунига 8000-10000 қадам ташлаш бўйича тавсияларни кўрасиз.\nУнутмайлик, соғлом турмуш тарзи, жумладан, юриш ва гимканистка каби енгил жисмоний машқлар ҳолсизлик, уйқунинг бузилиши, диққат-эътиборни жамлай олмаслик, хотиранинг пасайиши, сабабсиз чарчаш ҳисси, семизлик каби салбий ҳолатларнинг олдини олади, саломатликни мустаҳкамлайди, касалликлардан муҳофаза қилади ҳамда умрни узайтиради. Бунинг учун кўп нарса талаб этилмайди. Шунчаки, жисмоний фаолликни кундалик одатга айлантирсангиз кифоя.


мажлислар залида Ўзбекистон Хотин-қизлар қўмитасининг ҳисобот-сайлов конференцияси бўлиб ўтди. конференцияда сўзга чиққан Бош вазир Абдулла ...\nХотин-қизлар қўмитасининг ҳисобот-сайлов конференцияси бошланди (фото)\nмажлислар залида Ўзбекистон Хотин-қизлар қўмитасининг ҳисобот-сайлов конференцияси бошланди. Унда Қўмитанинг сўнгги беш йиллик фаолияти якунлари ...\nАхборот хавфсизлиги бўйича энг кучли мутахассислар Тошкентда йиғилади\nхавфсизлиги ва киберхавфсизлик муаммолари» мавзусида республика конференцияси бўлиб ўтади. конференцияга давлат ва хўжалик бошқарув органлари, ... ўта муҳимлигини тасдиқлайди. Ташкилотчиларнинг хабар беришича, конференцияда корпоратив ахборот хавфсизлиги масаласига кўпроқ урғу берилиб, ...\nпалатасининг конференциясида Тошкент шаҳар «BONA-FIDES» адвокатлик фирмаси адвокати Алим Кадирович Эрназаров Адвокатлар палатаси раиси этиб сайланди. Бу ҳақда ... юритиб келаётган эди. Эслатиб ўтамиз, Адвокатлар палатасининг конференцияси палатанинг юқори органи бўлиб, беш йилда камида бир марта ...\n“Журналистика келажаги“ мавзусида йигирманчи ЕХҲТ Марказий Осиё конференцияси бўлиб ўтди. конференция кун тартибидан рақамли маълумотлар ... муҳокамалар ва ахборот тизгини мониторинги учун қуролдир. конференция давомида тартибга солиш йўллари мавжуд эмаслиги сабабли анчайин ...\n«International Hotel Tashkent» меҳмонхонасида «MobiСon 2018» мобиль конференцияси бўлиб ўтди. Учинчи маротаба ўтказилган анжуманда рақамли ... қурилмалар учун тезликни таъминлаш имконини беради. Шунингдек, конференция доирасида компаниянинг янги маҳсулотлар – BeelineTV ҳамда Яндекс.Музыка ...\nИнҳа университети (IUT)да анъанавий «Google I/O 2018 Extended» конференцияси ўтказилиб, унда ёш мутахассислар «Google» компаниясининг ... I/O» – ишлаб чиқарувчиларга мўлжалланган анъанавий конференция «Google» компанияси томонидан Сан-Франциско (Калифорния штати, ...\nАҚШ Афғонистон бўйича Тошкентда бўлиб ўтадиган конференцияда қатнашади\nохирида Тошкентда Ўзбекистон ҳукумати ташкил қиладиган халқаро конференцияда иштирок этиш ниятида. Бу хусусда 5 март куни журналистлар ... ТАСС мухбирининг саволига жавобан айтиб ўтди. «Биз Тошкентдаги конференцияни Кобул жараёнининг бир қисми сифатида кўрмоқдамиз. Биз учун ...


Қўшработ ЙҲХБ бошлиғи иштирок этган автоҳалокат натижаси сохталаштирилгани иддао қилинмоқда\n28 октябр 2020, Тошкент вақти: 16:11\nЖамшид Мамитовнинг Нексия автомобили\nСамарқанд вилояти Қўшработ тумани Йўл ҳаракати хавфсизлиги бўлими бошлиғи Жамшид Мамитовга тегишли автомобил 21 апрел куни катта тезликда светофорда тўхтаб турган автомобилнинг орқа томонига зарб билан келиб урилган.\nВоқеа гувоҳларининг айтишларича, машина рулида Жамшид Мамитовнинг ўзи маст ҳолатда бўлган, ёнида бошқа ҳеч ким бўлмаган. Аммо, автоҳалокат ҳодисаси бошқа одамнинг номига расмийлаштирилган.\nЖамшид Мамитовнинг ўзи ва бу ҳодисани ўрганган терговчи машина рулида бошқа одам бўлганини айтишмоқда.\nОзодликка юборилган видеода шикастланган автомобилнинг ҳайдовчи ўриндиғидан Жамшид Мамитовнинг олиб туширилаётгани акс этган.\nГувоҳлар ҳайдовчи ўриндиғидандан Жамшид Мамитов чиқариб олинаётганини айтмоқда\nCамарқанд вилоятининг Қўшработ тумани марказида 21 апрель куни эрталаб соат олтиларда светофорда турган Lacetti автомобилининг орқасига катта тезликда келган Nexia машинаси зарб билан урилган.\nАвтоҳалокат натижасида иккала машина қаттиқ шикастланган ва Қўшработ тумани ЙҲХБ бошлиғи Жамшид Мамитов енгил тан жароҳати олган.\nЛобовойга кимнинг боши урилган?\nВоқеа гувоҳлариндан бири Абдурасул Баротовнинг айтишича, Nexia рулида маст ҳолатдаги Жамшид Мамитовнинг ўзи бўлган:\n- Мен ўзим гувоҳ бўлдим, Nexia рулида ГАИ бошлиғи Жамшид Мамитовнинг ўзи эди. Маст ҳолда эди. Пешонаси қонаб кетган эди. Уни машинадан чиқариб, бошқа машинага ўтқазишди. Нега булар ҳамма кўриб турган нарсани яширмоқчи бўлади. Суратга қаранг, ҳайдовчи томондаги ойна зарбдан ёрилган. Жамшид Мамитовнинг ҳам боши ёрилган. Кейин ҳайдовчи ўрнига тиқиштирилган Жўрабек деганнинг бир жойи ҳам тирналмаган”.\nЖамшид Мамитовнинг Нексия автомобили, ҳайдовчи томондаги ойна ёрилган\n"Воқеадан бир соат ўтиб, рулдаги одам бошқа бўлиб қолди"\nВоқеанинг иккинчи гувоҳи Акмал Қўнишовнинг айтишича, унинг укаси Жамшид Мамитовни касалхонага олиб борган:\n- Укамнинг машинасига ортиб олиб борилган. Лекин касалхонага кирмаяптида, доим бирга юрадиган таниши Анвар деган эшон ва Жўрабек таксичини чақиряпти. Улар келиб машина номерини ечиб оляптида, Жўрабек рулда мен эдим, деяпти. Мен кейин ички ишларга бориб мурожаат қилдим, ГАИ бошлиғи ичган, уни 01 тиббий экспертизадан ўтказинглар десам, қабул қилмади. Кейин прокуратурага бордим. Прокурорга борсам, менинг ваколатимга кирмайди, деди. Кейин Самарқанд вилояти ИИБга телефон қилсак, отделга боринглар, сизларни кутиб олади, деди. Лекин отделда ҳам, эртага келасизлар деб қабул қилмади.\nСуҳбатдошнинг айтишича, авария содир қилинган жойга эксперт ва мутахассислар келмаган, машиналар ўзбошимча олиб кетилган:\n- Жамшид Мамитовнинг рулда ўзи бўлганлигини ўнлаб одамлар кўрди, видеода машинадан суғуриб олишаётгани кўриниб турибди. Жўрабек деган унинг югурдаги қандай рулда пайдо бўлиб қолди, ҳамма ҳайрон. Жамшиднинг боши ойнани уриб ёриб юборган, пешонасини ёрилиб кетган, қон оқиб ётибди. Бу соппа-соғ Жўрабек дегани эса рулда мен эдим, деб турибди.\n"Жамшид Мамитов маст ҳолда эди"\nУчинчи гувоҳ, қўшработлик Бахтиёр Эргашевнинг айтишича, воқеа у яшаётган уйнинг яқинида содир бўлган:\n- Эрталаб соат олтилардан ўтган эди, гумбурлаган товуш эшитилди. Чиқиб қарасак, шунақа воқеа бўпти. Бу шоҳбекатнинг олди. Жамшид ГАИнинг юзларидан қон оқиб ётибди. Рулда ўзи бўлганига гувоҳ бўлдим. Гапиришидан шундай мастлиги кўриниб турганди.\n"Қарға қарғанинг кўзини чўқимайди"\nБу воқеани кузатиб келаётган қўшработлик мустақил журналист, 65 яшар Ялғош Сариевнинг айтишича, бу ишни тергов қилган расмийлар “қарға-қарғанинг кўзини чўқимайди” мақолига амал қилиб, ишни сохталаштиришган:\n- Мен ўнлаб воқеа гувоҳлари билан суҳбатлашдим. Уларнинг ҳаммаси рулда Жамшид Мамитов бўлганлигини тасдиқлашяпти. Уларнинг тушунтириш хатлари ҳам бор, менда. Ҳақиқатни кўра била туриб яшириш, қачонгача давом этади. Ичган, маст ҳолатда машина бошқарган ЙҲХБ бошлиғининг бу харакати оддий ҳайдовчига нисбатан бир неча баробар ортиқ жавобгарликка сабаб бўлмайдими? Қолаверса, тезкор гуруҳи ҳамда тергов бўлимидан Зокир Очиловнинг ҳақиқий воқеадан кўз юмиши ҳам ўз ҳуқуқий баҳосини олиши керак.\n"Машина рулида Мамитов бўлган видеони кўрганим йўқ\nҚўшработ тумани ички ишлар бўлими терговчиси Зокир Очилов, Озодлик билан суҳбатда суриштирув давомида машинани Жамшид Мамитов эмас, балки бошқа киши бошқарганини айтди:\n- Ўша куни авария содир этган шахслар тиббий кўрикдан ўтказилган. Уларнинг қонидан алкогол топилмаган. Жамшид Мамитовнинг машина рулидан чиқариб олинаётгани видеосини мен кўрганим йўқ. Агар шундай видео бўлса, унинг ҳаққонийлигини экспертиза қилиш керак. Қолган саволларингизга шу ерга келиб жавоб олишингиз мумкин.\n"Рулда мен бўлмаганман"\nҚўшработ тумани ЙҲХБ бошлиғи Жамшид Мамитов Озодлик билан суҳбатда машина рулида бошқа киши бўлганини иддао қилди:\n- Ўша куни ҳақиқатан мен аваридан кейин шок ҳолатида бўлганман. Бошим билан олд ойнага урилганман, кўзимга шиша синиб кирган. Шокдалигим учун мастга ўхшаб гапирганман. Рулда Жўрабек Абдраззоқов бўлган. Мен бу йигитни баъзан чарчаган кунларим ёнимга олиб юраман. Ёрдам учун. Ўша куни ҳам мен ёнида ухлаб қолганман, қандай урилганини билмайман. Ҳозир текшириш кетяпти, экспертиза хулосалари чиққандан кейин судга оширилади. Балки жарима қилишар. Лекин мен рулда бўлмаганман. Менга қарши ариза ёзган одамларнинг баъзиларининг ўзини, баъзиларининг ўғлини ичиб ҳайдагани учун протокол қилганман, шунга улар мендан аламзада.\nҚўшработ тумани ЙҲХБ бошлиғи Жамшид Мамитов Озодлик билан суҳбат\nОзодлик воқеа жараёнини кузатиб боради.\nИкки кишининг ўлимига сабабчи бўлган ички ишлар ходими 3 йилга озодликдан маҳрум этилди


Сурия ҳукуматининг кимëвий қурол қўллаганини исботлаш осон бўлмайди\nИчки можароларда кимëвий қурол қўлланганини исботлаш¸ айниқса¸ у кичик кўлам ва халқаро кузатувчилар қадами етмайдиган жойда содир этилган бўлса¸ мутахассисларга кўра¸ қарийб имконсиз иш.\nВашингтондаги Ташқи алоқалар кенгашининг кимëвий қурол бўйича мутахассиси Грегори Кобленц гапиради.:\n- Мустақил инспекторларнинг тахмин этилаëтган ҳудудларга киришини кафолатламай туриб¸ кимëвий қурол қўлланган-қўлланмаганини узил-кесил исботлаш ўта мушкул иш. Бу ишни уддалаш учун инспекторлар¸ махсус ўқитилган мутахассислар кимëвий қурол қўллангани гумон этилаëтган жойга бевосита бориб¸ бундай ҳужум қурбони ва жабрланувчиларини кўришлари¸ тупроқ ва¸ қон намуналари тўплашлари ва бу намуналарни бир эмас¸ бир неча мустақил лабораторияларда текширувдан ўтказишлари лозим¸ дейди америкалик мутахассис.\nҲозирда Ғарб ҳукуматлари ҳам айни шуни исташмоқда – улар Сурия ҳукуматидан БМТ инспекторларининг кимëвий қурол қўллангани айтилаëтган жойларга тўсиқсиз бориб¸ текширув ўтказишларига рухсат берилишини талаб қилмоқдалар.\nЗотан кейинги кунларда Дамашқ ҳукумати ва унга қарши қуролли кураш олиб бораëтган исëнчилар бир-бирларини кимëвий қурол қўллаганликда айблашни кучайтириб юбордики¸ бу можаро халқаро аралашувни талаб қилиш даражасига етди.\nАҚШ расмийлари ўтган ҳафта Сурия ҳудудида кимëвий қурол қўлланилганига оид далиллар мавжудлиги ҳақида баëнот бердилар. Аммо президент Обама¸ бу масалада узил-кесил қарор бериш учун кимëвий моддаларнинг қандай¸ қачон ва ким томонидан ишлатилганини кўрсатувчи жиддий исбот талаб қилмоқда.\nБундай исбот топишга уринаëтган БМТ инспекторлари айни кунларда Қибрисда Сурия ҳукуматидан мамлакат ҳудудига кириш учун изн беришни кутмоқда. Аммо Дамашқ ҳукумати уруш пайтида заҳарли моддалар қўлланилишни тақиқловчи 1997 йилги Кимëвий қуроллар конвенциясига қўшилмагани боис¸ БМТ инспекторларига бундай рухсат берилишидан берилмаслиги тайинроқдир.\nВазиятдан хабардор манбаларга кўра¸ БМТ ва Сурия расмийлари ўртасида давом этаëтган музокараларда асосий гап халқаро инспекторларнинг бутун Сурия ҳудудида ишлашига қанчалик ҳақ берилишига бориб тақалмоқда.\nАлеппо ташқарисидаги Хон ал-Ассал қишлоғида исëнчилар кимëвий қурол қўллаганини иддао қилган Дамашқ ҳукумати аввалига БМТ инспекторларини воқеа жойини келиб кўришга таклиф қилди. Аммо БМТ инспекторлари нафақат бу қишлоқ¸ балки кимëвий қурол ишлатилгани гумон этилаëтган бошқа ҳудудларни ҳам текшириб кўриш учун рухсат сўрагач¸ Сурия ҳукумати бундай рухсатни пайсалга солмоқда.\nАҚШ¸ Британия¸ Франция ва Исроил ҳукуматлари кимëвий қурол қўлланилганига оид исбот истаëтган бугунги кунга келиб¸ Дамашқ бу борада қарор беришни янада чўзмоқда.\nСурия Ахборот вазири Омран ал-Зубий¸ АҚШни Ироқ сценарийсини такрорлаш учун бу масалани атайин ковлашга уринаëтганликда айблади.\nИроқ ҳукуматида оммавий қирғин қуроллари бор¸ деган ўз исботини топмаган даъво¸ АҚШнинг 2003 йилда Ироққа бостириб киришига баҳона бўлган эди.\nКузатувчиларга кўра¸ БМТ инспекторларининг Сурияга киритилиши масаласи келаси ҳафталар давомида боши берк кўчада қолаверади.\nҚарор беришни пайсалга солиш эса¸ мутахассисларга кўра¸ исбот-далилларнинг йўқотилиши учун вақтдан ютишга хизмат қилади:\n- Тўпланган маълумотларнинг ҳаққонийлигини исботлаш учун уларни имкон қадар тезроқ йиғиб¸ тезроқ текширувдан ўтказиш лозим. Шундай бўлса-да¸ масалан¸ сарин қўлланилган бўлса¸ сариннинг ўзини йўқотган билан¸ тупроқ ва қондан унинг бошқа шаклга кўчган қолдиқларини топиш мумкин. Аммо кимëвий қурол қўлланилганини узил-кесил исботлаш учун¸ далилларни имкон қадар тезроқ йиғиш лозим. Биз бу ерда кунлар ва ҳафталар ҳақидагина гапиришимиз мумкин¸ дейди америкалик кимëвий қурол мутахассиси Кобленц.\nФарғонада болалар ҳақига хиёнат қилган боғча мудиралари ушланди\nБухорода шифокорлар айби билан чақалоқ нобуд бўлди, операция қилинган бемор ҳушидан кетди\nТошкентда мардикор қиёфасида уйга кириб, эр-хотинни ўлдирган қотил умрбод қамалди\nДавлат тили мақомидаги ўзбек тили кўмакка муҳтож\nҚибрайда оғзаки топшириқ қонундан устунлиги боис журналист доимий прописка қилолмаяпти\n"Ўзбекистонга мухолифат партияси зарур"


Афғон уруши: жангариликнинг илдизи қаерда? - BBC Uzbek - Dunyo\nСўнгги янгиланиш 28 январ 2013 - 15:36 GMT\nАмруллоҳ Солиҳ: Ғарб ўзини ўзи алдаётгандай туюлади менга...\nНАТО кучлари Афғонистонда шу қадар узоқ қолиб кетишдики, у ерга нима мақсадда борганларини қарийб унутишган.\nҲукуматлар Афғонистондаги ҳарбий амалиётларини "Ал-Қоида"нинг 2001 йил 11 сентябрида Ню Йорк ва Вашингтонга қарши уюштирган ҳужумларига жавоб сифатида изоҳлашади.\nБироқ, улар 11 йил ўтиб, ҳамон 50дан зиёд мамлакатдан 100 мингдан ортиқ қўшинлар фаолиятда бўлган бир пайтда ҳам Афғонистондаги исёнкорликка нима учун буткул барҳам берилмаганини тушунтириб беришга ожизлар.\nКеласи йил охирларига бориб НАТО жанговор қўшинлари Афғонистонни тарк этишади. Мамлакат хавфсизлигини таъминлаш масъулияти миллий армия зиммасида қолади. Хўш, Афғон урдуси бу ишнинг уддасидан чиқа оладими?\nБи-би-сининг хавфсизлик масалаларида таҳлилчиси Франк Гарднер Афғонистон Жосуслик Хизмати собиқ раҳбари Амруллоҳ Солиҳ билан суҳбатлашган ва аввало: "Ал-Қоида"нинг Афғонистондаги қудрати ҳақида нима дея оласиз", деб сўраган.\nАмруллоҳ Солиҳ: Менимча, аксарият Ғарблик мутахассислар ҳозир "Ал-Қоида"нинг асосий қароргоҳи Афғонистонда эмас, деган фикрдалар. Яъни, эҳтимол, Мали, Сомалия ва ё Шимолий Африкада деб фикр қилишар. Балки, Оврўпонинг бир бурчагида яширин ва "муваққат уйқуда" бўлган гуруҳлар фаол бўлиши мумкин... Хўп, унақада нима учун, Афғонистонда биз катта сондаги қўшинларни ушлаб туришимиз керак? Аммо, мен бу каби қарашларга тўла қўшилолмайман. Ҳозир Толибларнинг қудратини биз пасайтириб қарамоқдамиз, уларни Ал Қоидадан узилган ҳолатда тасаввур қилмоқдамиз ва бу нотўғри.\nФранк Гарднер: Толибларнинг мақсади бир маънода миллий ҳудудлар билан чегараланган эмасми? "Ал-Қоида эса, глобал жиҳодни тарғиб қилади? Толиблар ҳеч қачон ўз мамлакатлари ва ё Покистоннинг чегарадош ҳудудларидан ташқарига кўз олайтиришгани йўқ, шундай эмасми?\nАмруллоҳ Солиҳ: Агар улар "Ал-Қоида" бўлишмаса, нимага буни очиқ айтиб чиқишмайди? Толиблар "Ал-Қоида" эмаслиги ҳақидаги гапни Ғарб матбуоти айтмоқда, Мулло Умарнинг ўзи бунақа баёнот билан чиққани йўқ. У қайтага мен "Ал-Қоида"ман демоқда...Ғарб давлатлари Толибонга ялинмоқда: "Илтимос, биз "Ал-Қоида" эмасмиз", денглар, биз кейин сизга яхшироқ муносабатда бўламиз", демоқда. Аммо, Толиблар ундай қилишмаяпти, Ғарб бунга кўзини очиши керак. 11 сентябр 2001 йил воқеаларидан кейин Ғарб ўз олдига мақсад қўйганди. "Ал-Қоида"ни йўқ қилиш, Толибларни яккалаб, ажратиб ташлаш ва Афғонистонда тўлақонли бир давлатни тиклаш... Буларнинг ҳеч бирига эришилмади. Толиблар яккалангани йўқ. Улар обрўси тўкилиб, халқдан узилиб ҳам қолмади, қайтага бунинг акси бўлди. Толиблар пойтахтимизда полиция қароргоҳини ҳужумга тутди. Ҳелмандда Британия кучларига қарши йирик ҳужумни амалга оширишди. Ғарб эса, Толибларни кучсизланиб қолганини айтади... "Кучсизланиб қолиш" деганда нимани тушуниш керак, бунга ҳайронман... Бу эса, менинг ёдимга ҳарбийларнинг эски бир гапини туширади. Душманингизни енгмоқчи бўлсангиз, уни танинг ва билинг.\nФранк Гарднер: Толиблар кимдан қувват олмоқда? Ким дастаклаб турибди уларни?\nАфғонистондаги ҳарбий амалиётлар 2001 йил 11 сентябридаги АҚШга қарши ҳужумларига жавоб сифатида изоҳланади\nАмруллоҳ Солиҳ: Толиблар 2001 йил 11 сентябр воқеаларидан кейин яна саҳнага қайтишганида уларнинг аксарият молиявий манбалари Покистонда бўлган. Аммо, 2007 йилдан бери улар ўз молия манбаларини ранг-баранглаштирдилар, дейиш мумкин...Айрим минтақаларда улар солиқ йиғишади, деҳқончилик қилишади...Чорвадорларга солиқ солишади. Одамлардан ва ширкатлардан мажбурий пул ундиришни бошлаб юборганлар, бошқа томондан Араб бойлари томонидан хайрия оқими тўхтагани йўқ. Қайтага бу хайрия кўпайди...\nФранк Гарднер: Бунга далил исботингиз борми? Буни қандай қилиб исботлайсиз?\nАмруллоҳ Солиҳ: Албатта бор, аммо агар буни исботлаш учун банклар ўртасидаги муомала қоғози керак бўлса, йўқ, бунақа ҳужжат бизда йўқ. Аммо, бизда ҳолатларга доир тафсилотлар бор. Форс кўрфазидаги давлатлардан Толибларга томон жўнатилган пуллар ҳақида кўрсатмалар бор. Шунда ҳам, Толибларга ҳукуматлар ёрдам бераётганига доир исботу далил йўқ, аммо арабларнинг Толибларга ҳайриҳоҳлиги беқиёсдир.\nФранк Гарднер: НАТО чиқиб кетганидан кейин Толиблар Афғонистонга қайтиб, ўзлари билан "Ал-Қоида"ни яна мамлакатга олиб киришади деб ўйлайсизми?\nАмруллоҳ Солиҳ: Биринчидан, улар аллақачон Афғонистонда...Йирик шаҳарлар атрофида аллақачон қўниб топишган. Шарқий вилоятларда "Ал-Қоида"нинг баъзи гуруҳлари улар ёрдамида жойлашиб улгуришди. Аммо, НАТОдан кейин Толиблар нима қилишади, деган савол муҳим. Биз Толибларнинг кучи ҳам ва тактикаси ҳам ҳозиргидай қолади, деб ўйлаймиз, аммо бу нотўғри...Улар ўз стратегиясини ўзгартиради, тактикасини ислоҳ этади. Толиблар каттароқ ва кўпроқ ҳужумларга қўл уришади. Бугунги кунда улар икки оқимдан иборат стратегияни амалга оширмоқдалар. Биринчиси, Америка ва ўта паст даражада Афғон ҳукумати билан жуда ҳам суст ва бирор бир натижа бермайдиган музокараларни ўтказишмоқда. Ҳужумларни тўхтатишгани йўқ. Толиблар агар жангни тўхтатишса ўз обрў ва мақсад моҳиятларига катта зарар етишини яхши билишади. Улар токи бу музокаралардан ўзлари истаган нарсага эришмагунга қадар, жангни тўхтатишмайди, зўравонлик озаймайди, фақатгина ўз истаклари қондирилганидан кейин вазият ўзгариши мумкин.\nФранк Гарднер: Нима истайди Толиблар? Толиблар нимага кўнади, деб ўйлайсиз?\nАмруллоҳ Солиҳ: Энг озида улар Афғонистонда жуғрофий ва сиёсий бир минтақага эришишни исташади. Шундан кейин улар оташкесимга рози бўлишлари мумкин, бу мендаги ахборотларга биноан... Аммо, бу толиблар мақсадлари йўлидаги биринчи қадам. Буни Ливандаги Ҳизбуллоҳ мисолида кўришимиз мумкин. Бир сўз билан айтганда, улар Афғонистонда қудратни бўлишмоқчи...\n"Жангарилик ва террорчилик глобал муаммодир. Аммо, жангариликнинг илдизи Покистонда...Агар Ғарб Покистон муаммосини ҳал қилмаса, уни жиловламаса ва бу мамлакатни ташқи сиёсатини ўтказишда жангариликдан фойдаланишига чек қўймаса...бир кун келиб Ғарб афсус қилади"\nФранк Гарднер: НАТОдан кейин ҳам Афғонистонда Американинг, масалан Марказий Жосуслик Хизматининг қандайдир кучлари қолади ва дрон ҳужумлари давом этади деб ўйлайсизми ва ё Америка бутунлай мамлакатни ташлаб чиқадими?\nАмруллоҳ Солиҳ: Афғонистоннинг таъбир жоиз бўлса, хавфсизлик хизматлари учун аҳамияти ҳеч қачон пасаймайди. Менимча, жосуслик хизматлари бу ерда қолишади. Махсус рейдларнинг давом этиши эса Афғонистон ҳукуматининг барқарорлиги учун жуда муҳимдир. Махсус амалиётлар кераксиз деб айтмаган бўлардим. Мен диний ва ё миллий раҳбарлар орасида бу каби ҳужумларга қаршиларни ҳам биламан. Карзай жаноблари ҳам ич ичидан қарши деб ўйламайман. Аммо халқ учун уларга қаршилигини кўрсатиб қўяди, Карзай жаноблари аслида бу каби ҳужумларсиз унинг Қандаҳордаги биродари омон қолиши мушкуллигини яхши билади. Унинг айрим ҳокимлари ҳам шу ҳужумлар туфайли жон сақлаб ўтиришибди. Аммо мени ўйлантирадиган нарса шуки, биласизми, агар бир мағлуб бўлсак, биз ҳаммамиз мағлуб бўламиз, ғалаба қилсак ҳам шундай - ҳаммамиз ғалаба қиламиз. Менга оғир ботадигани шуки, Ғарбдагилар ҳозир, мана биз "Ал-Қоида"ни йўқ қилдик, у ердаги зўравонлик бу Афғонларнинг қонида бор нарса, уларнинг ўзлари билан, табиатлари билан боғлиқ деган қараш...Бу бўлмаган гап. Агар сиз ишни охирига етказмай кетадиган бўлсангиз, ҳеч қанақа баҳона сизнинг мағлубиятингизни яшира олмайди.\nФранк Гарднер: Сизнинг Ғарб ва коалициядан кўнглингиз қолдими?\nАмруллоҳ Солиҳ: Мен тушкун кайфиятда эмасман, аммо Ғарб ўзини ўзи алдаётгандай туюлади менга...Улар янги воқеъликни ўйлаб чиқишмоқда. Бу нотўғри. Масалан, улар мўътадил Толибон дейишади. Мен бунақасини ростдан ҳам кўрмаганман. Ёки улар Толибларни "Ал-Қоида"дан тортиб олиш дейишади...ва ё биз Толибларни енголмадик, аммо ишонамизки, 2014 йилдан кейин Афғон полицияси уларни мавҳ этади дейишади...Менимча, бу хомтама бўлиш, аммо биласизми, ҳисоб-китоби бор ва ё атайдан хомтамалик...\nФранк Гарднер: Сиз Халқаро ҳамжамият, Ғарб нима қилиши керак деб ўйлайсиз? Нималарни орзу қиласиз?\nАмруллоҳ Солиҳ: Биласизми, биз ҳар лаҳзада Ғарбга ва дунёга раҳмат деб ўтиришимиз керак эмас. Бу муаммо фақат Афғонлар ва ё Афғонистонники эмас. Жангарилик ва террорчилик глобал муаммодир. Аммо, жангариликнинг илдизи Покистонда...Агар Ғарб Покистон муаммосини ҳал қилмаса, уни жиловламаса ва бу мамлакатни ташқи сиёсатини ўтказишда жангариликдан фойдаланишига чек қўймаса...бир кун келиб Ғарб афсус қилади. Бизни ечолмаган муаммонгиз учун қурбон қилманг. Муаммонинг юраги Покистон армиясида...\nҚози қонунни бузса, додингни кимга айтасан?\n'Қўмондондан арз қилсам, ўзимга қийин'


Қозоқ миллий амалий санъатини ривожлантириш | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоқ миллий амалий санъатини ривожлантириш\nҚозоқ миллий амалий санъатини ривожлантириш. Тадбиркор Тўлғанай Елекбаеванинг мақсади шундай. Бизнесвумен тилга олишича, қадимий анъаналарни сақлаб қолиш туфайли ҳар бир миллат ўзига хослигини ҳам асрайди. Миллий амалий санъатнинг нозик сирларини Тўлғанай болалигидан сингдириб борган. У Россияда, Алтайда туғилиб ўсган. Тарихий ватанига қайтгач, қозоқ нақшлари туширилган буюмлар ярата бошлади.\nТЎЛҒАНАЙ ЕЛЕКБАЕВА, ТАДБИРКОР:\n- Болалигимда ўтов ва унинг ичидаги шинамликни кўрганман. У мени сеҳрлаб қўйган, дейишим мумкин. Гўзаллиги инсон маҳорати ва эстетик дидига боғлиқлигини кейин тушуниб етдим. Қозоқ орнаментларини чексиз дея оламан. Бу нақшлар ҳунар эгасининг кўнгил оламини кенг очиб беради. Уларда ҳамиша сақланиб қоладиган пропорциялар, геометрия ва қонунийликлар мавжуд.\nТўлғанай тадбиркорлик шунчаки ўз ишини очишдан иборат эмас, балки миллий маданиятни оммалаштириш учун катта имконият эканлигига ишонади. Халқдаги ранго-ранглик ва устанинг ўзига хослигини акс эттирган буюмлар ҳамиша одамларни ўзига тортиб келган. Ҳунарманд фикрича, бундай қозоқ буюмларига нафақат ўзимизда, балки хорижий мамлакатларда ҳам қизиқиш катта. Айниқса, уларни АҚШ, Европа ва ҳатто Африкадан келган туристлар харид қилишни ёқтиради. Тадбиркор хоним қозоқ миллий санъатининг жаҳон миқёсида танилишига хизмат қиляпти. Яқинда у Россиянинг Челябинск шаҳрига сафар қилди.\n- Қанийди, шаҳар марказида ўтов шаклида ишланган савдо маркази бўлса, унда сайёҳлар айланиб юриши мумкин бўларди. Аввал уларни бўғирсоқлар билан кутиб олардик, кейин либослар намойиши, миллий чолғу асбоблари. Мен ана шундай савдо маркази яратилишини орзу қиламан. Ҳар бир қозоғистонликнинг ўз ўтови бўлишини ва кўнглидагидек корхонаси ишлаб туришини тилайман.\nТадбиркорликни ривожлантиришга оид давлат дастурлари туфайли у пойтахтда туя жунидан пайпоқ тўқийдиган фабрика барпо этди. Кейинроқ айни шу ашёдан кўрпалар чиқара бошлади. Зеро, қозоқ халқи азалдан туя жунининг шифобахш хислатларини қадрлаб келган. Бугунги кунда ҳам унинг маҳсулотлари харидоргир. Тўлғанай Елекбаева ўзининг ёрқин маҳсулотлари билан «Олтин сифат», «Олтин ангишвона» каби миллий танловларда, «Буюк Дашт» миллий товар ишлаб чиқарувчилар кўргазмасида қатнашиб келади.\nбизнесвуменТўлғанай ЕлекбаеваҚозоқ миллий амалий санъатини


Аҳоли томорқаларида сизот сувлари чиқди. Чексаройликларни ташвишга солган мазкур ҳолат билан танишган маҳаллий Кенгаш депутати Аҳмаджон Жўраев туман мелиорация бўлимига депутатлик сўрови юборди. Бинобарин, депутат ўзига ишонч билдириб сайлаган фуқароларнинг хоҳиш-иродаси, орзу-истакларини рўёбга чиқариш, уларни ўйлантираётган масалаларни ҳал қилиш бўйича муайян ҳуқуқ ва ваколатларга эга.\nДастлаб бу мурожаатга тегишли мутасаддилар юзаки қарадилар. Чунки жойлардаги давлат идоралари вакиллари, мансабдор шахсларнинг барчаси ҳам тепса-тебранмаслик, сансалорлик иллатларидан тўла халос бўлиб, бугуннинг талабини ҳис этиб ишлаяпти, десак, бир оз шошган бўламиз. Зеро, юқоридаги ҳолат бунинг далилидир.\nБироқ депутат чекинмади, қишлоқ одамларини қийнаётган муаммони ҳал қилишга қатъият билан киришди. Бу саъй-ҳаракат бесамар кетмади — депутат аралашуви билан ҳамда Қишлоқ ва сув хўжалиги вазирлиги назорати остида ҳозирги пайтда Чексаройдаги зовурлар яроқли ҳолга келтирилмоқда.\nХалқ депутатлари Бағдод тумани Кенгашига “Шўроқер” маҳалла фуқаролар йиғинида яшовчи бир гуруҳ фуқаролар мурожаат этди. Унда “Шўроқер” ҳамда “Дўстлик” қабристонларини иҳоталаш, атрофидаги электр узаткичларни хавфсиз жойга кўчириш зарурлиги баён қилинганди. Маҳаллий Кенгаш иштироки ва фаоллигида бу муаммога ечим топилди. Ҳомийлар бириктирилиб, қабристонлар атрофи ўралди, ободонлаштирилди, электр узаткичлар олинди.\nМаълумотларга кўра, ўтган йили халқ депутатлари Бағдод тумани Кенгашига фуқаролардан юздан зиёд мурожаатлар ҳамда таклифлар келиб тушган. Эътиборлиси, уларнинг аксарияти тегишли идоралар томонидан ўрганилди. Вилоят ва республика миқёсида ҳал этиладиган ўндан ортиқ мурожаатлар асосида таклифлар ишлаб чиқилди.\n— Ҳудудларда ишсизлик муаммосини бартараф қилиш, одамларга муносиб турмуш шароитини яратиш учун хусусий бизнес ҳамда тадбиркорликни ривожлантириш айни муддаодир, — дейди Олий Мажлис Қонунчилик палатаси депутати Соҳибжон Исмоилов. — Бағдод туманида ҳам тадбиркорликни кенгайтириш учун шароит етарли, муҳими, одамларимиз омилкор. Масалан, ҳудудда дастмолқовоқ етиштириш билан шуғулланувчи ўнга яқин қишлоқлар бор. Айниқса, Каримбобо, Ойдинбулоқ, Бордон, Матқулобод, Чекмирзаобод, Пахта, Чексарой каби қишлоқлар томорқачилари катта тажрибага эга. Уларнинг айтишича, ўн сотих ердан\n2 ярим мингта дастмолқовоқ олиш мумкин. Маҳсулотнинг маҳаллий бозордаги нархи ўртача 3,5 минг сўм. Ундан йигирма турдан ортиқ тайёр маҳсулотлар ишлаб чиқариш мумкин. Агар бу хом ашё талаб юқори бўлган давлатларга экспорт қилинса, унинг нархи 5 АҚШ долларигача кўтарилади.\nЁки туманда такрорий экин сифатида ҳар йили уч ярим минг гектарда супурги етиштирилади. Маҳсулотнинг ички бозордаги нархи 6 минг сўм.\nҚисқаси, Бағдод туманида дастмолқовоқ, супурги саноат усулида етиштирилмаса-да, 2017 йили ҳудуд деҳқонлари 807 минг доллар қийматида ушбу турдаги маҳсулотларни экспортга чиқарди. Халқ депутатлари туман Кенгаши депутати Аҳмаджон Жўраевнинг айтишича, мазкур йўналишда ишлаб чиқариш ҳажмини ошириш, қайта ишлашга йўналтирилган тадбиркорлик субъектларини очиш учун аниқ таклифлар тайёрланди.\nЮқоридаги мисоллардан кўринадики, Бағдодда маҳаллий Кенгаш депутатлари имкон қадар аҳолининг дарду ташвишларини ўрганиб, “қуйидан юқорига” тамойили асосида иш олиб боришга ҳаракат қилишмоқда. Бироқ вилоятдаги барча туманда ҳам шундай ижобий ўзгаришлар сезилаяпти, дейиш қийин. Мисол учун, Олий Мажлис Қонунчилик палатаси депутатлари ва сенаторлар Бувайда, Қува, Фарғона, Риштон, Ўзбекистон, Бешариқ, Ёзёвон туманларида уйма-уй юриб, аҳоли билан мулоқот олиб борганида, кўпчиликда эътироз уйғотаётган минглаб муаммолару долзарб масалалар аниқланди. Қизиғи, уларнинг аксариятидан ўша ҳудуддан сайланган халқ вакиллари бехабар.\nДемак, маҳаллий Кенгашлар фаолиятини янада жонлантириш, уларда ишчанлик, ўз-ўзини танқид қилиш руҳини яратиш, депутат ҳамда сенаторлар амалий ишлари билан фаоллик кўрсатмоғи давр талаби бўлиб қолмоқда.\nМазкур рукндаги бошқа мақолалар: « Жиззахликлар секторлар фаолиятидан мамнунми?\tЎзбекистонлик аёлларнинг ижтимоий кайфияти қандай? »


Меҳнат муҳожири Россиядан жўнатаётган пул 50 фоизга озайди\nУйларига пул жўнатаётган ўзбек муҳожирлари.\nРоссия Марказий банки 20 апрель куни Россияда меҳнат қилаётган мардикорлардан Ўзбекистонга пул жўнатмалари 2015 йилда 50 фоизга камайганини маълум қилди. 2016 йилнинг биринчи чорагида эса пул жўнатмалари миқдори бундан ҳам озроқ бўлган.\nОзодлик радиоси билан суҳбатлашган мутахасислар иқтисоди меҳнат муҳожирларининг валюта жўнатмаларига қисман қарам бўлган Ўзбекистонда бунинг ортиданўзбек сўмининг кескин қадрсизланиши юзага келганини эътироф этадилар.\n2015 йилнинг ўн ойи мобайнида Ўзбекистон миллий валютаси долларга нисбатан расман 9,36 фоизга қадрсизланди. Қора бозорда эса шу давр мобайнида доллар сўмга нисбатан 45 фоизга қимматлаган. Ўз исмини айтишимизни истамаган ўзбекистонлик иқтисодчининг фикрича, бу ҳолатТошкент расмийларида иқтисодий бўҳронга қарши туриш режасининг йўқлигини англатади.\n- Биринчидан, Ўзбекистонда иқтисодий бўҳронга қарши ҳукумат режаси ёки концепция ишлаб чиқилиши керак эди. Иқтисодий бўҳронга қарши касаначиликни ривожлантириш каби майда-чуйда лойиҳалар билан курашиб бўлмайди, - деди иқтисодчи.\n- Агар нарх-наво ва энергоресурслар 11 фоизга ошса, бунинг қолган маҳсулотлар нархига таъсири қоида бўйича 6-7 фоиздан ошмаслиги керак. Аммо Ўзбекистон шароитида бу кўрсаткич 20, хатто 50 фоизгача ошиб кетаяпти. Бу эса хўжалик юритиш нотўғри олиб борилаётганидан дарак беради. Яъни, экспорт ва импорт баланси меъёрида эмаслигини англатади. Республикада ҳалигача импорт экспортдан баланд. Шунинг учун инфляция ошиб кетмоқда, - деди Миркомил Тошкандий.


Замонавий астрономиянинг “Ой бўлиниши” мўъжизасини тасдиқлаши ёхуд инкор қилиши мўминлар учун заррача аҳамиятга эга эмас | Azon.uz - Ахборот-таҳлилий портал\n17:20 12.10.2018 3660\nФахри Коинот пайғамбаримиз соллаллоҳу алайҳи васаллам мингга яқин мўъжиза кўрсатганлар. Улар инсоният оламининг ойлари ва юлдузлари бўлиб порлаган саҳобаларнинг шундай кўз ўнгида содир этилган ва ёлғончиликдан ҳазар этгувчи бу нуроний жамоат улар ҳақида бутун икир-чикирларигача келгуси наслларга етказган. "Менинг номимдан атай ёлғон тўқиган кимса ўзига Жаҳаннам оловидан жой ҳозирлайверсин" маъносидаги ҳадиси шарифдаги огоҳлантиришнинг маъносини саҳобаи киромлар теран тушунишар, бинобарин, оғизларидан чиқаётган ҳар сўзга нисбатан ўта эҳтиёткорлик ва ҳассосият кўрсатишар эди. Айниқса, ёлғон хабар қаршисида жим туришлари асло мумкин эмасди. Шундай бир иймон қаҳрамонларидан бизгача етиб келган ҳадис ва мўъжизалар бугун замонавий илм томонидан ҳам бирма-бир тасдиқланмоқда, тан олинмоқда. Ислом манбаларида "Шаққи қамар" ёхуд "Иншиқоқи қамар" дея ифодаланган "Ойнинг иккига бўлиниши" мўъжизаси ҳам шулардан биридир.\nШаққи қамар мўъжизаси Сарвари Олам соллаллоҳу алайҳи васаллам пайғамбарлик билан вазифалантирилганларидан сўнг воқеъ бўлди. Қурайш қабиласининг пешволаридан бир гуруҳ мушриклар Аллоҳнинг расулидан пайғамбарлигини исботлайдиган бир мўъжиза кўрсатишларини сўрашга келишиб олиб, бир жойга тўпланишди.\nКечанинг илк соатлари эди. Пайғамбаримиз соллаллоҳу алайҳи васаллам порлоқ ойнинг ёруғи остида Ҳазрати Али, Ҳузайфа ибн Ямон, Абдуллоҳ ибн Масъуд, Анас ибн Молик, Абдуллоҳ ибн Аббос, Жубайр ибн Мутъим ва Абдуллоҳ ибн Умар розияллоҳу анҳу каби саҳобалар даврасида суҳбат қуриб ўтирар эдилар. Мушриклар нурли ҳалқа атрофини ўраб олиб, пайғамбаримиздан мўъжиза кўрсатишларини қайта-қайта талаб этишди.\nНиҳоят, Фахри Коинот соллаллоҳу алайҳи васаллам ўринларидан туриб, муборак қўлларини осмонда олтин товоқ бўлиб нур сочаётган ойга қаратдилар. Яратилганидан бери вазифасидан бир сония ҳам адашмаган ой коинотнинг яратилишига сабаб бўлган у Зотнинг соллаллоҳу алайҳи васаллам бир ишоратлари ила шу заҳоти иккига бўлинди. Мино тоғи ойнинг икки парчаси ўртасида қолиб, муҳташам бир манзара юзага келди.\nСарвари Коинот соллаллоҳу алайҳи васаллам атрофларидаги саҳобаларига "Шоҳид бўлинглар! Шоҳид бўлинглар!" дея такрорлар эканлар, Қурайш кофирлари ҳайронлик билан бир-бирига қарар, "Муҳаммад бизни сеҳрлаб қўйди", дер эди. Мушриклардан бири: "Муҳаммад соллаллоҳу алайҳи васаллам бизни сеҳрлаб қўйди, холос: У кўзимизга ойни икки парча қилиб кўрсатди. Бу ҳодисани атрофдан келаётган қобила ва карвонлардан сўраш керак", деди. Табиийки, бу таклиф бошқаларга ҳам маъқул бўлди. Эртаси куни эрталаб Яман ва бошқа тарафлардан келган карвонларга саволлар ёмғирдек ёғилди. Карвонлар асосан кечалари йўл юргани учун Ойнинг иккига бўлинганига улар ҳам гувоҳ бўлган эди. Қайсар маккалик мушриклар энди: "Абу Толибнинг асрандиси кўрсатган сеҳр самога ҳам таъсирини ўтказди", дея бошлашди. Ва гарчи Саййидул Башарнинг соллаллоҳу алайҳи васаллам ёнларида ҳозир бўлишларига қарамай, бу мўъжизани кўрган бошқа мушриклар каби, куфрларида собит қолдилар. Уша аснода Аллоҳнинг каломи нозил бўлди:\n"(Қиёмат) соати яқинлашиб қолди ва ой ҳам бўлинди. Агар улар (Қурайш кофирлари Муҳаммад алайҳиссаломнинг ҳақ пайғамбар эканликларига далолат қиладиган) бирон оят-мўъжиза кўрсалар (ҳам, у пайғамбарга иймон келтириш ўрнига) юз ўгирурлар ва "(Бу) ҳар доимги сеҳр-ку!" дерлар. Улар (пайғамбарни) ёлғончи қилдилар ва ҳавойи нафсларига эргашдилар. Ҳар бир иш ўз жойини топгувчидир (яъни, гарчи кофирлар юз ўгирсалар-да, бу ҳақ дин Ер юзида қарор топур)" (“Қамар” сураси, 1—3 - оятлар).\nОй мўъжизасини агар ҳамма бирданига кўрганида, Ҳақ таолонинг дунёни ва инсонни яратишдан мақсадига — "имтиҳон сири"га терс тушар ва унда бутун инсоният истаса ҳам, истамаса ҳам, (табиийки) иймонга келишга мажбур қолар эди. Шу сабабли ойнинг икки бўлакка ажратилиши ҳодисаси инсонлар уйқудалигида, уйдалик пайтда, оний ва қисқа вақт ичида содир бўлди. Ой ҳар куни фарқли соатларда чиқади ва фарқли манзилларда бўлади. Қолаверса, у замонларда кўк юзини тўхтовсиз тадқиқ этадиган олимлар ҳам бармоқ билан санарли даражада оз эди. Айни чоғда ўша дақиқаларда туман ва булут каби тўсиқлар бўлиши мумкин, яна бошқа жойларда соат фарқи туфайли, ой бўлинган пайт кундузга тўғри келгандир. Масалан, бу мўъжиза бўлиб ўтаётган онда Англия ва Испанияда қуёш эндигина ботаётган, Амриқода эса, кундуз вақти эди. Ойнинг кўриниши учун етарли бўлган шартлар Арабистон ярим оролидан ташқари Ҳиндистонда ҳам яққол вужудга келган ва бутун икир-чикирларгача кузатилган эди. Chamal дарёси қирғоғидаги саройнинг кўшкидан ойнинг иккига бўлинганини кўрган қирол: "Дунё охирлаб қолди", деб ўйлаб қўрқувдан дир-дир титраган, кейинроқ бу ҳодиса Арабистонда зуҳур этган Пайғамбарнинг бир мўъжизаси бўлиши мумкинлигини тахмин қилиб, вазирини Маккага юборган. Рожанинг вазири Пайғамбаримиз соллаллоҳу алайҳи васаллам билан учрашиш шарафига ноил бўлган ва Шаққи Қамар ул Зотнинг мўъжизалари эканлигини билгач, Исломиятни танлаган.\nБугун бу бахтиёр ҳукмдорнинг неваралари бўлмиш Бижоҳзодалар Ҳиндистондаги Дҳар шаҳрининг шундай ташқарисида истиқомат этмоқдалар.\nЎн тўрт аср олдин фалакиёт илми ва хабарлашув имконлари анча тор бўлгани сабабли яққол кўрилмаган, кўрилган бўлса ҳам, бунинг хабари бутун дунёга ёйилмаган Шаққи Қамар мўъжизаси 1967 йил 4 май куни Флоридадаги "Саре Кеnnеdy" номидаги Фазо марказидан учирилган "Орбитер-4" само йўлдошидан олинган ой суратлари туфайли ўз-ўзидан ўртага чиқди. "Орбитер-4" нинг бу тадқиқотида ойнинг дунёмиздан кўринмайдиган орқа юзаси расмга туширилган эди. Уч минг чақирим масофадан олинган бу фотосуратлар ёрдамида Ой юзасининг тўқсон беш фоиз қисмини тадқиқ қилишга муваффақ бўлинди. Махсус архивда "67 - 1805" рақами билан сақланаётган бу фотосуратларда дастлаб кичик бўлаклар ҳолида олинган ой расмларидаги фарқ этиб бўлмайдиган баъзи хусуслар кўзга ташланади. Ойнинг орқа юзаси узунлиги 240, кенглиги 8 километрга тенг бир ёриқлик-дарз билан бошдан-оёқ ўраб олинган. Бу дарзларнинг маркази 65 даража жануб ва 105 даража шарқ ўлароқ белгиланган.\nТабиий сабаблар туфайли пайдо бўладиган ёриқлар, тўлқинсимон ва тартибсиз чизиқни ташкил қилгани ҳолда, бу дарз мукаммал бир тўғри чизиқ шаклидадир. Буларнинг махсус сабаби бор, дея таассурот уйғотадиган ёриқлар ойга илк бора қадам босгани айтиладиган астронавт Нейл Армстронгнинг ҳам диққатини жалб қилган ва ўз ифодаси билан айтганда, уни "ҳайратга солган". Таржима қилиб олганимиз ушбу мақоланинг асл инглизча нусхаси "The Muslim Digest" номли жаридада эълон қилинган бўлиб, у ерда қайд қилинишича, мисрлик олимлар Нейл Армсторнгга Шаққи Қамар мўъжизасини тушунтириб беришган.\nКуръон, ҳадис ва нақлларнинг хабарига кўра, Шаққи Қамар мўъжизаси ҳақиқатан рўй берган, ой икки парчага бўлинган. Ой ортида топилган дарз бу парчалар қайтадан бирлашаётган пайтда пайдо бўлган, деб тахмин қилинмоқда. Модомики шундай экан, бундай чизиқлар ойнинг ҳар икки юзида ҳам қолиши керак. Яъни, бирлашув чизиғи ёки дарз ойнинг дунёга қараган юзида ҳам акс этиши лозим. Фазо тадқиқотларини олиб борган ўлкалар шу вақтга қадар ойнинг юзида дарз борми-йўқми эканидан баҳс этмади. Бироқ ҳозир "Зафар" тадқиқот гуруҳидан олиниб эътиборингизга ҳавола этиладиган бир далил, фикримизча, астрономия соҳасида илгари қўл урилмаган ва ёки кўзлардан сақлаб келинган. Бу далил итальян само олими Кассинининг бундан 311 йил олдин чизган ой харитаси расмидир.\nЗамонавий астрономия билан шуғулланувчи илм одамлари томонидан фавқулодда аҳамиятли бир манба сифатида қабул қилинган ва илмий жиҳати тортишилмагани учун бир неча китобдан жой олган бу харита ойнинг кунимизда олинган фотосуратларига ниҳоятда ўхшайди. Кассинининг 311 йиллик бу харитасида ойнинг дунёмиздан кўринган юзини "кесиб ўтган" ва тасодифан пайдо бўлмайдиган даражада муаззам бўлган бир чизиқ очиқ-равшан кўзга ташланади. Фотосуратини тақдим қилаётганимиз бу харитани тадқиқ этган олимлар чизғич билан чизилгандай мунтазам бу чизиқни қандай изоҳларкинлар — билмаймиз». Аммо икки катта тошнинг устма-уст қўйилгани ёхуд баъзи жойларда чуқур чизиқлар пайдо бўлганини кўрибоқ, буларни самоликлар қилган, дея иддао этадиган Даникен каби сохта олимлар бу харита қаршисида мум тишлаб қолишларининг сабабини озми кўпми тахмин қила оламиз.\nКассини 311 йил олдин чизган бу ой харитасининг ўртасидан қамар каби ўтган чизиққа эътибор беринг. Пол Абнертнинг "Каlender fur sternfreunde 1984" китобининг 171-саҳифасида эълон қилинган бу расмдаги тўғри чизиқларни баъзи олимлар «ҳозир магмага тўлиб қолган ва қуёш нури урилганда порловчи ёриқлар” дея баҳолашмоқда.\nОй ниҳоятда қуюқ бир метеор ёмғири остида қолса ҳам, сатҳи тезда ўзгариб кетиши мумкин. Оғирлиги баъзан бир неча тонна келадиган осмон жисмлари келтирадиган вайронагарчиликлар, бир сўз билан айтганда, даҳшатлидир. Ҳатто сонияда 40 чақирим тезлик билан тушган бир граммлик осмон тошлари ўқдек таъсир ўтказади ва энг мустаҳкам қояларда ҳам ками билан чуқурлиги 30 см, кенглиги 60 cм лик излар ҳосил қилади. Дунёмизни ўраб олган атмосфера қатлами эса, бундай тошларни тўсувчи қалқон вазифасини ўтаб турибди. Шунга қарамай, онда-сонда тушган осмон жисмлари ерда ҳам баҳайбат кратерлар очадики, бу нарса ҳеч қандай атмосферага эга бўлмаган ой сатҳининг оқибати ҳақида тасаввур бера олади.\n"(Киёмат) соати яқинлашиб колди ва ой ҳам бўлинди. Агар улар (Қурайш кофирлари Муҳаммад алайҳиссаломнинг ҳақ пайғамбар эканликларига далолат қиладиган) бирон оят-мўъжиза кўрсалар (ҳам, у пайғамбарга иймон келтириш ўрнига) юз ўгирурлар ва "(Бу) ҳар доимги сеҳр-ку!" дерлар. Улар (пайғамбарни) ёлғончи қилдилар ва ҳавойи нафсларига эргашдилар. Ҳар бир иш ўз жойини топгувчидир (яъни, гарчи кофирлар юз ўгирсалар-да, бу ҳақ дин Ер юзида қарор топур)" (“Қамар” сураси, 1-3-оятлар).\n"ТАФСИРИ ҲИЛОЛ"дан (“Қамар” сураси 1-3 оятлар тафсири)\nИмом Аҳмад ибн Ҳанбал Абдуллоҳ ибн Умардан ривоят қилган ҳадисда ибн Умар айтдиларки: «Пайғамбар алайҳиссалом билан ўтирган эдик. Асрдан сўнг қуёш ботай деб қолганда у зот, "Сизлар билан аввал ўтирганларнинг умрини таққослаб кўрилса, бу куннинг ўтган қисми билан қолган қисмига ўхшайди", дедилар. Яъни, аввал ўтганларнинг вақти тонг отгандан кун ботиш арафасигача ўтган оралиқ вақтга ўхшайди. Қиёматгача келган вақт эса қуёш ботгунча қолган вақтга ўхшайди».\nСаҳл ибн Саъддан Имом Аҳмад ибн Ҳанбал ривоят қилган ҳадисда Пайғамбаримиз алайҳиссалом: «Менинг Пайғамбар қилиб юборилишим билан қиёмат мана бундоқдир», деб кўрсаткич бармоқлари билан ўрта бармоқларини кўрсатган эканлар.\nИмом Бухорий ривоят қилишларича, Макка аҳли Муҳаммад алайҳиссаломдан ҳақиқий Пайғамбар эканликларига далил сифатида ҳужжат-мўъжиза кўрсатишни сўрадилар. Расулуллоҳ соллоллоҳу алайҳи васаллам дуо қилдилар. Аллоҳ таоло у кишининг дуоларини қабул қилди ва ой иккига бўлинди. Икки бўлакнинг орасида Ҳиро ғори кўриниб турарди.


Санитария-эпидемиология назорати давлат инспекцияси бош инспектори Нурмат Отабеков давлат органлари ва бошқа ташкилотлар, тадбиркорлик субъектларининг фаолиятини ташкил қилиш бўйича талаб ва тавсияларни ўқиб эшиттирди.\nПрофилактик тадбирларда ташкилотга инфекциянинг ташқаридан кириб келишига йўл қўймаслик, меҳнат жамоаси орасида коронавирус тарқалишига қарши чоралар кўриш, ишчилар зарарланишига қарши ташкилий-техник ва бошқа ташкилий чора-тадбирларни амалга ошириш кўзда тутилади.\nШунга кўра, меҳнат жамоаси орасида коронавирус инфекциясини тарқалишига қарши қуйидаги чоралар тавсия этилди:\nишлаб чиқариш умумий вазифалари боғлиқ бўлмаган цехлар, гуруҳлар, бўлимларни мулоқотини чегаралаш (гуруҳлаш тамойили), гуруҳлар ичида ижтимоий масофа сақланишини таъминлаш;\nишларни турли қаватлар, алоҳида хоналар ва бир неча сменаларга бўлиб ташлаш асосида ишчилар оқимини камайтириш;\nуй кийимини ишчи кийимига алмаштиришни фақат шу мақсадларга мўлжалланган хоналарда (маиший хоналар) амалга оширишини ташкил этиш;\nхизмат вазифаси билан боғлиқ бўлмаган бўлимлар ишчиларини мулоқотига йўл қўймаслик, тушлик ва оралиқ дам олиш танаффусларида ўзаро мулоқотни чегаралаш;\nмаълумотларни электрон шаклда ёки телефон орқали юборилишини жорий этиш;\nжамоавий тадбирлар ўтказилишини тўхтатиш, бошқа жамоалар тадбирларига қатнашишни тақиқлаш;\nумумий фойдаланиш жойларини тери антисептиклари бўлган дозаторлар билан таъминлаш, қўл ювиш учун совун, умивалник ташкил қилиш (овқатланиш жойлари, дам олиш хоналари, хожатхона ва шу кабилар);\nишчиларни бир марталик ниқоблар билан таъминлаш (иш сменасининг давомийлиги ва ниқобни камида 3 марта 3 соат ичида ўзгартиришни ҳисобга олган ҳолда), лекин ҳар бир ишчига камида 5 дона, шунингдек, дезинфекцияли салфеткалар, қўлларни даволаш учун тери антисептиклари ва зарарсизлантириш воситалари билан етарли миқдорда таъминлаш, бир марта ишлатиладиган ниқоблар, қўлқоплар ва нам салфеткалардан қайта фойдаланишга йўл қўйилмайди;\nхизмат хоналари ва жамоат жойларини махсус ажратилган ходим томонидан рухсат этилган зарарсизлантириш воситаларидан фойдаланган ҳолда ҳар куни (ҳар сменада) намли тозалов ўтказиш;\nҳар 2-4 соатда барча юзаларда: эшик тутқичлари, электр ўчиргичлар, тутқичлар, панжара, стол усти, стуллар, офис жиҳозларини зарарсизлантириш;\nишлаш хоналарида мунтазам равишда шамоллатишни ташкил қилиш (ҳар 2 соатда ёки сменада камида икки марта);\nишчилар томонидан шахсий ҳимоя воситаларини (ниқоблар, респиратор ва резина қўлқоплар) ишлатиш устидан кучайтирилган ички назоратни ташкил этиш, ишлатилган шахсий ҳимоя воситаларини махсус контейнерларда тўплаган ҳолда белгиланган жойда йўқ қилиш.\nЭслатиб ўтамиз, 8 июль куни эълон қилинган Республика махсус комиссиясининг янги талабларига кўра, 10 июлдан 2020 йил 1 августга қадар Ўзбекистонда қатъий карантин чоралари жорий этилди.


«Ҳасан табиб»ларни ким яратяпти? Ўзимиз эмасми?! — Фарғона шифокори\nШундай қилиб, Шаҳрихон туманидаги «Наврўз» маҳалласида яшовчи «Ҳасан табиб» фаолиятига чек қўйилди. У ўттиз йил мобайнида беморларни хандон писта, тоза асал ва нўхат билан «даволаб» келган. Бу муддат оралиғида унинг қабулига келувчиларнинг охири кўринмайдиган даражага етди. Шуниси қизиқки, мижозлар орасида шифокорлар, тиббиёт фанлари докторлари ҳам бор. У яшаётган маҳаллада «меҳмонхона»лар, савдо дўконлари, ошхоналар пайдо бўлди. «Табиб» 2016 йилдан бошлаб давлатга 16 миллион 450 минг сўм солиқ ҳам тўлади.\nКосиб қандай табиб бўлди?\nБир қарашда ҳаммаси рисоладагидай. Фақат асосий мақсаддан ташқари. Асосийси эса дардига даво истаган кишиларга шифо бағишлаш эди. Айнан шу нарса мавҳумлигича қолди. Тўғри, баъзан касалликнинг табиий равишда ўтиб кетиши, баъзан астойдил ихлос туфайли саломатлигини тиклаганлар ҳам бўлгандир.\nЎзбекистон табобат академияси раиси, биология фанлари доктори, профессор Иброҳимжон Асқаров шундай дейди:\n— Ҳасанбойнинг фаолияти табобат талабларига тўғри келмайди. У шу пайтгача кимларни қандай касалликдан ҳалос этгани тўғрисида аниқ маълумотлар йўқ…\nҚизиқ, бир умр косиблик билан шуғулланган, на тиббий, на дунёвий ва на диний билимга эга бир одам қайси хусусияти билан «машҳурлик»ка эришди? Ана шу мулоҳазадан келиб чиқиб, бу «дард»нинг илдизи анчайин чуқур ва оғриқли эканини илғаб олиш қийин эмас. Аниқроқ айтганда, сабабини ўзимиздан қидирмоғимиз зарурга ўхшайди. Ахир, йиллар давомида минглаб беморлар бу «даргоҳ»га ихлос қўйиб, алал-оқибат бирон натижага эриша олмасалар-да, нега бу ҳақда ҳеч бош қотирмадилар?!\nФорс донишманди Муҳаммад Жобалрудий айтади: «Ақл ва фаросат шундай бир гавҳарки, унинг мадади билан кишиларнинг сўзи ва феъл атворига қараб, уларнинг билим ва тафаккур доирасини, касбини, яхши фазилатли ёки қабиҳ иллатли эканлигини билиб олиш мумкин».\nАгар инсон ўз хатти-ҳаракатини ақл-фаросат ва чуқур идрок билан амалга оширса, ҳаётда алданмайди, йиқилмайди, фирибгарлар тузоғига тушмайди. Лекин, Яратган Эгамнинг мўмин бандаларга берган фаҳм-фаросатидан барча баҳоли қудрат фойдалана олмаслиги ачинарли ҳолат.\nБу фикрларни ўртага ташлашдан муддао шуки, теварак-атрофимизда сохта табиблар, азайимхонлар, фолбинлар, «юрак кўтарувчи»лар, афсунгарлар тўлиб-тошиб ётибди. Ундай кимсаларнинг таъсир доирасига тушиб қолган киши нафақат ҳамёни, шунинг баробарида саломатлигидан, айрим ҳолларда эса ҳаётидан ажралиши ҳеч гапмас. Буни яхши биламизу, аммо бошимизга мушкул иш тушганда давлатимиз томонидан яратилиб қўйилган шароитларни, тиббий хизмат қулайликларини унутиб, кимлардандир эшитган «табиб»ларга қанот боғлаб учаверамиз.\n«Тўққиз кунлик умрингиз қолибди…»\nЯнги йил арафасида қўшним мендан пул сўраб кирди. Сабабини ҳам айтди. Турмуш ўртоғи анчадан буён хаста эди. Асака туманидаги «Ахтачи» маҳалласида яшовчи бир фолбин аёлга боришса, у «яхшики вақтида олиб келибсизлар, хотинингизнинг тўққиз кунлик умри қолибди. Агар уч миллион берсанглар, мен Роббимга илтижо қилиб, ҳаётини сақлаб қоламан» дея қўшнимнинг юрагига ваҳима солиб қўйибди. Хўжаобод тумани ташкилотларидан бирида раҳбар бўлиб ишлайдиган, олий маълумотли кишининг бу қадар ишонувчанлиги, соддадиллигига ҳам ачиндим, ҳам раҳмим келди. Унга бу бориб турган қаллоблик, фирибгарлик эканини ишонтириш жуда қийин кечди. Масалага маҳалла фаоллари, масжид имоми аралашиб, уни тинчлантирдик. Шундан буён орадан бир ой вақт ўтди. Туман шифохонасида даволанган аёли соғайиб кетди.\nАфсуски, бундай мисолларни кўплаб келтириш мумкин. Аслида ҳар бир юмуш аввали дид-фаросат, охири жидду-жаҳд билан адо этилмоғи керак. «Қаратган қараб қолмабди», деган ақидага ёпишиб олиб, дуч келган табиб ёки азайимхонга арзихол айтавериш оқил кишининг тадбири эмас. Очиғини айтганда, «Ҳасан табиб»лар ўз-ўзидан пайдо бўлмайди, уларни ўзимиз яратамиз, ихлос қўямиз, довруғини оламга ёямиз, кейин эса пушмон отлиқ қисмат зарбасига дуч келиб, дардимизни кимга айтишни билмай бошимизни қотирамиз.\nҚиссадан ҳисса шуки, ақл-фаросатли одам асло адашмайди, етти ўлчаб бир кесади, ақлини ишлатади.\n← «Аҳолини, айниқса, ёшларни қандли диабет касаллигидан ҳимоя қилиш чора-тадбирлари: натижалар, муаммолар ва ечимлар»\nБаҳорги аллергияни бартараф этишда шифокорларнинг оддий тавсиялари →\n28.08.2019 fsh.uz 98\n30.12.2018 fsh.uz 265\n15.12.2018 fsh.uz 267